Lauburua ez da esbastika • ZUZEU\nJose Inazio Lopez de Luzuriaga\nLauburua ez da esbastika –\n2019ko urtarrilaren 11n Joseba Aurkenerenak artikulu bat argitaratu zuen ZuZeu kazeta honetan, “Lauburua edo euskal esbastika” izenekoa. Bada, Josebaren beste idazlanak ezagututa (tartean argitaratu berri duen “Euskal Herria beti!” liburua) eta euskal kulturaren alde etengabe agertzen duen jarrera ikusita, seguru nago borondate onez jarritako izenburua dela eta ez lauburuak duen izaera ordezkatzaileari balioa kentzeko edo zikintzeko asmoz.\nWikipediaren arabera, Esbastika ezkerrera edo eskuinera begira egon daiteke; Eurasiako kulturetan forma geometrikoa duen ikono erlijioso zaharra da eta Indiako erlijioetan espiritualtasuna eta jainkotasunaren sinbolo legez erabiltzen da. Mendebaldeko kulturan ere, babesaren eta patu onaren sinboloa izan zen 1930eko hamarkada arte. Urte haietan “Alemaniako Langileen Alderdi Nazional Sozialistak” (“Nationalsozialistische Deutsche Arbeiter Partei” alemanez, NSDAP laburtua eta “Partido Nacional Socialista Obrero Alemán” espainieraz) bereganatu zuen esbastika euren burua ordezkatzeko, aria arrazaren oinordekotzat jotzen baitzuten euren burua. Jakina, horren ondorioz Mendebaldeko gizartearen ukoa eta mespretxua jaso zituen sinboloak.\nBaina jarrai dezagun goian aipatutako artikuluarekin. “Beste garaietan abertzaletasunaren ikurtzat hartzen genuen” dio Josebak. Bada, gaur ere, jende askok gure nazioaren ikurtzat jotzen dugu, abertzaleok gehien bat baina ez abertzaleok bakarrik. “Bat-batean Bigarren Gerla Handiari buruzko komikiekin topo egin genuenean, samindura eta tristura handiz, gure lauburuak senide gaizto bat zuela ikusi genuen” dio gure lagunak. “Ezin genuen ulertu, gure idealen ikurra, gure izaera eta askatasunaren sinboloa alemaniar nazien eskuetan eta banderetan. Nola eta zergatik?” Bada, galdera horri erantzuna ematea da idatzi honen xedea.\nLehenengo eta behin esbastika ez da gure ikurra. Eta jarraitzeko, galdera horren jatorria gure artean dagoen ezkerkeria eta umekeria politikoan dago. Garai hartan, Kremlin-eko bost puntako izarra sinbolo nagusitzat hartzen zuen sobiet erregimenak egindako krimen latzak ez ziren oztopo eta ez dira oztopo gaur egun ere, gurean izar hori toki guztietan paratzeko. Sobiet erregimenak egindako krimenak ikaragarriak izan ziren: 1944ko maiatzaren 18an Stalinek 200.000 tartariar deportatu zituen Krimeatik eta horietatik %22 hil ziren deportazioan, beranduago Sobiet Batasunak berak onartu zuenez. Krimeako Grigorenko jeneralak, geroago psikiatriko batean atxilotuta izan zutenak, eta Krimeako beste lider abertzale batzuek genozidiotzat izendatu zuten hildako kopurua, eta %46koa zela adierazi zuten. Tartariarren %71 Krimeatik kanpo bizi ziren 1973an. Tartean herri baten zapalketa eta krimen horiek zirela, hemengo ezker muturreko mugimenduak ez-ikusiarena egiten zion egoera horri. Datu horiek Txillardegik idatzitako “Proyecto de Manifiesto Vasco”-tik atera ditut, azalean lauburua duenetik; eta datu gehiago ere badira. Utz dezagun gaia horrela.\nBadago Josebaren artikuluan aipatu nahi dudan beste alderdi bat. Ni ez naiz aditua sinbologian, baina antropologia beti gustatu izan zait eta, hor, literatura antropologikoan berak izendatzen dituen esbastikak ez dira horrela izendatzen: sinbolo horien guztien izen generikoa ez da esbastika, sinbolo-multzo horretan agertzen diren ikurrak eguzki-sinbolotzat jotzen dira orokorrean. Eta ez da gauza bera hiru buru edukitzea, Bretainiako “Triskelak” kasu, edo lau buru edukitzea, gureak kasu honetan. Eta batez ere: ez dira gauza bera guretzat buru hitzak duen esangura, gorputz osoa biltzen duelako edo beso hitzak duena: gogoan izan Herri bezala “geure buruaz beste” egiten ari garela batzuetan. Eta beste aldetik ez da gauza bera lau buru edukitzea edo lau beso edo adar edukitzea, esbastikak kasu. Hala, lauburua eguzki-sinbolo bat dateke, gure hilarrietan maiz agertzen dena, eta indiarrek edo nazional sozialista alemanek erabiltzen zutena (dutena) beste eguzki-sinbolo bat dateke.\nSinbolo horiek guztiek berezko izena (eta hizkuntza), berezko esangura eta berezko testuinguru kultural eta geopolitikoa zuten (dute) eta indiarrek ez diote uko egingo euren sinboloari Alemaniako nazional sozialistek erabili (erabiltzen) zutelako (dutelako). Bai, Alemaniako Langileen Alderdi Nazional Sozialista zen esbastika erabili zuena. Sozialistak ziren, eta hemen beste ñabardura bat egin nahi dut: hemen “nazi” laburdura erabiltzen dugu normalean eta laburdura hori ez da inuzentea: horrela ezkertiar inperialistek zaku berean sartzen gaituzte geure geurea den nazioa defendatzen dugunok eta beste nazioak okupatzen, ustiatzen eta suntsitzen zituen erregimen nazional sozialista alemana, sobiet batasunaren krimenak eta herrien zapalketak “ahaztuz”.\nLauburua ez da esbastika Lauburua ez da esbastika\n11 pentsamendu “Lauburua ez da esbastika”-ri buruz\nSuagaar 2019-01-21 13:58\nKrimeako tartaroaek lehengo Zarinaren alde egin zuten ta gero Hitlerren alde. Ez ziren denak deportatuak izan, Krimeakoak soilik, ta bai, %25a edo hil zen trenen kondizio txarragatik, bainan ez da inongo genozidiorik egon, gutxiago nahita eginda. Ta deportazio hoiek tragedia handiago 1 ekidin zuten. Asia zentralera eraman, beraien kulturarekin antzekotasun gehiago zutelako. Genozidioa zer den argi dago, ta horrek ez du genozidioa izateko ezer betetzen.\nSuagaar 2019-01-21 14:04\nGure buruak ez ditugu nazionalistatzat ia denak garenean, egunero nazionalista kolono, faxista ta inperialistek, nazionalismoa txarra dela diotelako. Ta zein da nazionismoaren esanahietako bat? Herri baten parte sentitzen dena. Ez gehiago ta ez gutxiago. Ta ados, ez diogu gureari uko egin behar. Bainan egiten diogu.\nJoseba Aurkenerena 2019-01-21 15:10\nZure artikulua irakurri berri dut eta baita bertan nire artikuluari egiten dizkiozun aipamenak ere, hori dela eta, erantzun moduko hau idazteari lotu natzaio. Zure gogoetak eta iritziak arras interesgarriak iruditu zaizkidan arren, ez datoz bat nik uste dudanarekin, eta horregatik segidan nire iritzia adierazten ahaleginduko naiz.\nEsbastika hitza sanskritotik omen dator, eta orokorrean erabili izan da, munduko bazter aunitzetan (Europan, Asian, Ameriketan…) gurutze birakariari deitzeko. Gurutze birakari honek itxura ugari eduki dezake, karratua zein biribildua izan daiteke eta hiru, lau, zortzi… buru ukan ditzake. Izen generiko horren barruan sartzen ahal dira budismoarekin loturikoak, Ameriketako kultura zaharretan erabiltzen dituztenak, Bretainiako hiruburu edo triskelak, Euskal Herriko lauburuak… eta baita nazional-sozialismoak ikur gisa hartu zuena ere.\nJatorri zahar-zaharrekoa da, agian gizateria bera bezain zaharra, Europako herri eta kultura aurre-indoeuroparrek jadanik erabiltzen zutena.\nBadirudi eguzkiaren gurtzearekin loturik dela. Gurutze birakari honek bi mugimendu ditu: ezkerbirakaria eta eskuinbirakaria. Zein den bat eta zein bestea erraiteko badira teoria ezberdinak, eta orain ez datoz gure kontura, horregatik bazterrean utziko ditut.\nEsbastika eguzki-ikurra da mundu zabalean. Europako kultura zaharretan eguzkia ziklikoa zela pentsatzen zuten, urtero sortu eta hiltzen zena. Neguko solztizioaren inguruan eguzki zaharra hiltzen zela eta ondoren eguzki berri bat jaiotzen zela uste zuten. Euskaldunok oraindik Eguberri hitza erabiltzen dugu egun hori adierazteko, hau da eguzki berria sortzen den eguna. Sineste zahar horien arabera, indarrik gabeko eguzkia, hau da, hiltzera zihoana, heriotzarekin eta patu txarrarekin lotzen zuten, eta eguzki jaioberria, indarrez bete-betean zena, bizitzaren ikurtzat hartzen zuten.\nGizateria ez da gaurkoa, eta sinesteak, erritoak eta horien inguruko usteak aldatu izan dira, tokian tokiko, eta mendez mende. Hori dela, esbastikari esanahi ezberdinak emendatu dizkiote hainbat lurretan, Indian, Txinan, Panama aldeko indioen artean… eta abar. Naziek hartu eta erabili izana ez du ikur hau deabrutzen, naziak sortu zirenerako munduko bazter askotan erabiltzen baitzuten.\nEuskaldunok ere era askotako esbastikak erabili ditugula, erran beharra daukagu. Karratuak eta biribilduak, ezkerbirakariak eta eskuinbirakariak… gure hilarri, haltzari eta etxeetako murruetan egindakoak dira nire hitzen lekukorik onena. Abertzaletasunak ikur identitario gisa erabili zuen, esbastika karratua zein biribildua, eta Emakume Abertzale Batzaren ikurrinetan karratua zerabiltela garbi ikus dezakegu argazki zaharrei begiratuz gero. Nazien zorigaiztoko erabilerak esbastika karratuaren ahanztura eta lauburu biribilduaren erabilera zabala ekarri zuen. Polikan euskaldunok erabili izan dugu hainbat garaitan. EAJ-koek hasiera batean karratua erabili zuten, gero biribildua hartu bazuten ere, eta EAE-ko abertzale ezkertiarrek euren banderatan ezarri zuten. Gaur, ez dut uste ikur politikotzat har dezakegunik, baina bai identitario gisa, denok lauburua euskalduntasunarekin lotzen baitugu.\nLaburbilduz, ene uste apalez, lauburua esbastika mota bat da, eguzki-ikurra, garai zaharretatik datorkiguna, eta gaurko euskaldunon identitate ikurretako bat, ikurrina eta gero, agian indar gehien duenetako bat. Haatik, Joxe Inazio, badakizu euskal atsotitz zaharrak dioena: “Zenbat buru, hainbat aburu”. Adeitasunez, eta zure iritzia plazaratzeagatik eta nirearekin alderatzeagatik eskerrak emanez, agurtzen zaitut.\nJose Inazio Lopez de Luzuriaga 2019-01-21 19:51\nEgia esan, nik ez dakit nondik datorren lauburua, eta ez dakit ere zenbat tokitan erabiltzen den; ez dakit ezkerra begira edo eskuina begira egoteak zer esan nahi duen ere. Baina badakit sinbolo bat dela eta sinboloek objektu semiotikoak ordezkatzen dituztela. Esaterako, sekula ikusi ez duen pertsonarentzat, lauburuak ez du inolako esangurarik eta orduan pertsona horrek interpretatuko du lauburua bere gogoan duen aurreiritzi, erreferentzi edo ideien multzoaren arabera. Esaterako, kasu praktikoa: euskal militante baten monolitoan lauburu bat jarri dutela esaten badigute, denok ulertzen dugu omenaldi bat egin nahi izan diotela eta lauburuaren bitartez Euskal Herriarekiko kidetza, maitasuna, konpromisoa edo, besterik gabe, Euskal Herriaren alde eramandako borroka gogoratu nahi izan dutela. Hau da, guk inolako zalantzarik gabe euskal errepresentaziotzat jotzen dugu, aldez aurretik horrelako kasuak ikusi ditugulako. Beraz, bere esanahia politiko eta kulturala da, indartsuagoa batez ere testuinguru liskartsuetan. Aldiz, monolito hori apurtu eta toki berean esbastika margotu dutela esaten badigute, ekintza hori egin dutenak lauburuak ordezkatzen duenaren kontra daudela ulertzen dugu, ikuspegi kultural eta politikoa, oso zaila baita bi alderdi horiek bereiztea. Hemen ere gogoan dugu aldez aurretik ikusitakoa. Agian lauburuak jadanik ez du nazioa ordezkatzen batzuentzat; baina gure burua ukatuta eta azpiratua sentitzen dugun jende askok pentsatzen dugu baietz.\nSinboloak ezinbestekoak dira gizarteak eta giza-taldeak identifikatzeko eta komunitate bat ordezkatzen duen sinboloak nekez ordezkatu ahal izango du aurrekoaren negazioa den beste komunitatea. Hala, gure jendearen aurrean eta baita kanpoko jendearen aurrean gure burua agertzeko Euskal Herriarekin lotzen diren sinbolo guztiak, klasikoak eta berriak, grafikoak, akustikoak eta bestelakoak erabili behar ditugula uste dugu. Eta ahal bada gardenak eta errurik gabeak izan, besteen batailetan izan direnetatik aparte. Eta sinbolo horiei behar duten “tornuia” edo ohorea emango diegu.\nJoseba Aurkenerena 2019-01-21 21:06\nKontatzen duzun monolitoaren historia horrekin guztiz ados. Lauburua euskaldunon ikurtzat hartzen dugu, bai guk eta baita gure etsaiek ere, eta zorigaitzez esbastika karratua loturik gelditu da betiko nazional-sozialismoarekin. Hau gertatu izana, penagarria da ikur hori mendeetan zehar erabili duten herrientzat. Euskaldunok ere, gaur, nekez erabiltzen dugu gure sinbologian. Donibane Lohizuneko zinema zaharrean, Karrika Handian (Ganbeta ere deitua) badira bi esbastika karratu eder. Egin zituztenean euskaltasuna adierazteko ipini zituzten, nazien kontua oraindik gertatu gabe zelarik. Soldadu alemaniarrak Donibanera etortzean, hor ibili ziren ikur horien ondoan argazkiak ateratzen. Historiaren kontu ttikiak.\niker 2019-01-23 11:39\nSugaar. Trenaren kondizio txarren detalle tonto hori…. krimeako tartariarren %25a trenean hil eta hala ere justifikatu. Txetxeniar, ingus, alemaniar, poloniar, kalmukiar eta beste asko ere deportatu zituzen askotan hildako portzentai izugarriekin, baina beti aurkituko da justifikazioren bat. Hori bai, bila eta bila aritu naiz erdialdeko asiako errusiarren garai hortako deportazien bila baina ez dut aurkitu…..\nAmonamantangorri 2019-01-23 23:23\n“1944ko maiatzaren 18an Stalinek 200.000 tartariar deportatu zituen Krimeatik eta horietatik %22 hil ziren deportazioan”.\nDatu hori egiazkoa bide da. Izan ere, gerra hotzean, autore antikomunistek inperio sovietikoaren heriotza-zifrak absurduraino puztu zituzten. Tartariar haien deportazioa, ordea, egiatan gertatu zen.\nHala ere, ez legoke soberan zehaztea pertsona haiek ez zituztela deportatu tartariarrak zirelako, baizik eta gerra zibilean zurien alde eta 2MGn Hitleren alde jarri zirelako.\n“Bai, Alemaniako Langileen Alderdi Nazional Sozialista zen esbastika erabili zuena. Sozialistak ziren, eta hemen beste ñabardura bat egin nahi dut: hemen “nazi” laburdura erabiltzen dugu normalean eta laburdura hori ez da inuzentea”.\nHemen, mundu osoan bezala, nazi laburdura darabilgu, baita naziek berek ere.\nBaldin naziak sozialistak baldin baziren, zergatik eta alderdiaren izena Alemaniar Langile Alderdi Nazional-Sozialista zelako, horrek esan nahi du alderdi haren oinordekoak, egungo Alemaniako Alderdi Nazional-Demokratakoak, demokrata petoak direla? Hausnar dezagun.\nJuxtu infantilismo ezkertzalea salatu ondoren, eskuin sasiliberalaren gezurrik merke eta agerikoenari heltzea ere…\nNaziek haien burua sozialista izendatzea maniobra demagogiko hutsa izan zen, izan ere, langile klaseek sozialdemokratei eta komunitei ematen zieten botoa, eta hitzak bazuen nolabaiteko ospe ona.\nOso sozialista bitxiak, dena den: 1933ko hauteskundeetarako, alderdiari 3 milioi markoko laguntza eman zioten Alemaniako industrialek.\nEstatu Batuetako Kennedy familia, William Randolph Hearst eta Henry Ford bezalako aberatsak ere hagitz eskuzabalak izan ziren Hitler eta Mussolinirekin. Izan ere, Hugo Bossek diseinaturiko uniforme eder horiek ez baitziren noski debalde josten…\nAmonamantangorri 2019-01-23 23:30\nSozialista peto-petoak, bai.\n“La política de nacionalización llevada a cabo en los últimos años será detenida. Las empresas estatales serán transformadas nuevamente en empresas privadas.”\nAitzol Azurtza 2019-01-24 16:57\nAmonamantangorri, s’il-te-plaît, peux-tu traduire le text d’avant à la langue basque?\nAmonamantangorri 2019-01-24 21:39\nPour ces cas, le traducteur Google est un excellent outil.\nEuskaldunok hizkuntzak badakizkigu, batez ere Iparraldekoek.\nAitzol Azurtza 2019-01-25 00:33\nAmonamantangorri, euskaldunok hizkuntzok badakizkigu, noski baietz, baina ZuZeu bezalako webguneetara hurbiltzen bagara ZuZeu euskaraz delako izan ohi da.\nZuZeu-k darabilen gai asko erdal webguneetan ere aurki dezakegu, maiz luzera eta sakontasun handiagoarekin landuak. Hala ere, webgune landu haiek erdaraz izanik, euskal hiztun asko asegabe uzten gaituzte eta horregatik hurbiltzen gara ZuZeu bezalako euskarazko webguneetara (erdarazko ozeano zabalean euskarazko urtanta urriak direnak).\nEuskararen bila ZuZeu-ra etorririk, erdarazko purrustada luzea aurkitzea amorragarria da. Euskarazko webgunean euskara bilatu eta erdara aukitu. Hau izorramendua!


Mairuaren Alardea egokitzeko bi talde osatuko dira eta datorren urteari begira egingo dute lan — dantzan.eus\nHemen zaude: Hasiera › Hemeroteka › Mairuaren Alardea egokitzeko bi talde osatuko dira eta datorren urteari begira egingo dute lan\nBatek diskurtsoa eta koreografia aztertuko ditu; besteak, parte-hartzea nola bultzatu. Hamabost eguneko epea hartu dute eta hilaren 16an egingo dute hurrengo bilera\nDiskurtsoa eta historia talde batek eta Alardearen koreografia beste batek sakontzea zen hasierako planteamendua, baina asteleheneko bileran biak uztartzea aproposagoa dela erabaki zen. Bileran azaldu zenez, lotuta daude bata bestearekin eta elkarrekin aztertuko dituzte.\nTransmisioari garrantzi handia eman zioten batzarreko kideek. Aldaketei behar bezala oratzeko eta antzuolarren parte-hartzea errazteko ezinbestekotzat jo zuten herriari informazioa zabaldu eta ematen diren pausoak ezagutaraztea, herritarrek gerturago senti dezaten Alardea.\nBestalde, bilerara joandako zenbait lagunek denbora eskatu zen esku artean duen dokumentazioa irakurri eta sakon-tzeko. Horregatik, hamabost eguneko epea hartu dute hurrengo bilerara arte. Hilaren 16an izango da eta orduan emango dituzte pauso berriak.\nAlardearen diskurtsoa eta koregrafia, uztartuta, aztertuko dira. /JOSE MARI LOPEZ


Gaur Alde Zaharreko ghettoan, bihar Mendelukoan - Bidasoko Hitza : Bidasoko Hitza\nGaur Alde Zaharreko ghettoan, bihar Mendelukoan\nGorpuzkingz trap taldeak 'Hondarribiagra' aurkeztuko du etxean. Gaur izango da abesti berriak entzuteko lehen aukera, Le Petit Treme tabernan.\nGorpuzkingz taldea (argazkia: Unai Huizi)\nGaur (ostirala) Le Petit Treme tabernan, Alde Zaharreko ghettoan. Eta bihar, Mendelukoan, Psilocybenea aretoan. Gorpuzkingz trap taldeak zaleak tente jarri nahi ditu asteburuan, eta bigarren diskoa aurkeztuko du horretarako, Hondarribiagra goiburukoa.\nEkitaldia nagusia biharkoa izango da, Psilocybenea aretoan Arrano Pertxa eta Ziakhusekin batera emango duten kontzertua. Diskoa aurkezteaz gain, kontzertua bideoz grabatuko baitute euskal traparen aitzindariek. 21:00etan irekiko dituzte ateak eta 22:00etan hasiko da musika. Sarrerak 5 euroan eros daitezke leihatilan.\nBaina gaur Le Petit Tremen taldekideengandik gertuago egoteko aukera izango dute zaleek. 20:00etan aurkeztuko dute diskoa. 10 euroan salduko dituzte eta nahi duenak Gorpuzkingzekoen sinadurak lortzeko aukera izango du. Aurkezpenean abesti berriak jarriko dituzte, horien artean beheko bideoko Gure plana. Ondoren, Big Txiki taldeko kideak dj saioa eskainiko du 22:00etan hasi eta polizia agertu arte.


GEREKA ZELAI, Axun " Eguzki kristala" Luma berrien eleak 2008 6. zenb, 27-28 or. Bazen behin munduan Printze jaio eta eder eta galant hazi zen haur zoragarri bat. Trebezi berezia erakutsi zuen batez ere borrokarako guda-tresnak erabiltzen, hala defentsan nola erasoan, bai zaldi gainean bai oinez, bakarrik nahiz talde-buru izanik. Gauza guztien gainetik kostatzen zitzaion inoren esanetara jartzea, inoren taldekide izatea.\nGOIZ EDER ITURAIN"Elefanterik gabeko zirkoa"\nODRIOZOLA SUSTAETA, Iñaki " Behizain zientzilaria" Euskal ipuinen 4. bilduman GARA. 2000 Joxe etzanda zegoen pagoaren itzalean. Aurrean, hamalau behi belar janean. Goiza zen. -Hona lehen aldiz etorrita ere, erraz jakingo nuke goiza dela-, pentsatu zuen, -behiak goizean egoten dira belarra jaten.\nVELEZ DE MENDIZABAL, Zuriñe "Egia ote?Luma berrien eleak 2005, 3 zenb 48-49or Gáldu zituen Gurasoak;.... menditik jaisten ari zirela izugarrizko ekaitzak harrapatu eta amildegi batetik Behera Ziren erori Ordutik Marirekin haserre bizian zegoen; bera zen trumoi eta tximistak zaintzen zituen dama. Goizeko Lehen argiizpiekin esnatu zen Ekai.


Montbrand - Wikipedia, entziklopedia askea.\nKantonamendu canton of Aspres-sur-Buëch\nLa Beaume, La Faurie, La Haute-Beaume, Saint-Julien-en-Beauchêne, Boulc eta Val-Maravel\n28 (%46.7) 34 (%56.7)\nMontbrand (frantsesez eta ofizialki: Montbrand) Okzitaniako udalerri bat da. Administratiboki Frantziako Alpe Garaiak departamenduan dagoena, Proventza-Alpeak-Kosta Urdina eskualdean. 2013an 67 biztanle zituen.\n2007an Montbrand udalerrian erroldatutako biztanleak 52 ziren. Familiak 28 ziren, horien artean 8 pertsona bakarrekoak ziren (8 bakarrik bizi ziren gizonak), 8 seme-alabarik gabeko familiak ziren, 4 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 68 etxebizitza zeuden, 24 familiaren etxebizitza nagusia ziren, 41 bigarren erresidentzia ziren eta 3 hutsik zeuden. 61 etxeak ziren eta 7 apartamentuak ziren. 24 etxebizitza nagusietatik 19 bere jabearen bizilekua ziren, 2 alokairuan okupaturik zeuden eta 3 doan lagata zeuden; 5 etxek bi gela zituzten, 11 etxek hiru zituzten, 4 etxek lau zituzten eta 5 etxek bost zituzten. 13 etxek euren parking plaza propioa zuten azpian. 18 etxetan ibilgailu bat zegoen eta 6 etxetan bat baino gehiago zituzten.\nMontbrand udalerriko biztanleria-piramidea 2009an .\n2007an lan egiteko adina zuten pertsonak 34 ziren, horien artean 29 aktiboak ziren eta 5 inaktiboak ziren. 29 pertsona aktiboetatik 29 lanean zeuden (18 gizon eta 11 emakume) eta 1 langabezian (1 gizon). 5 pertsona inaktiboetatik 2 erretiraturik zeuden, 1 ikasten zegoen eta 2 "bestelako inaktibo" gisa sailkaturik zeuden.\n2000. urtean Montbrand udalerrian 7 nekazaritza-ustiategi zeuden.\nSaint-Julien-en-Beauchêne (3,7 km)\nLa Haute-Beaume (5,0 km)\nLa Faurie (5,3 km)\nLa Beaume (5,4 km)\nSaint-Pierre-d'Argençon (7,8 km)\nVal-Maravel (9,0 km)\nLa Bâtie-des-Fonds (9,1 km)\nAspres-sur-Buëch (9,4 km)\nBeaurières (9,9 km)\nOrriaren azken aldaketa: 15 urria 2021, 20:44.


Mariñelarena presoa bisitatzera joaten zirenek istripua izan zuten - Etxarri aranatz - Guaixe.eus\nGuaixe 2019-02-04 10:57\nLuis Marinelarena bisitatzera joaten ziren lagunen autoa istripu ondoren. Argazkia: Etxerat.\nLuis Mariñelarena Gartziandia presoa A Coruñako Curtis espetxean dago, Etxarri Aranaztik 650 km-tara. Hura bisitatzera atzo bi lagun abiatu ziren. Kantabrian zihoazela, 10:30 aldera, kaskarra botatzen hasi zen. Etxarriarren autoak irrist egitean, beste auto bat jo zuen lehenik, ondoren bide bazterreko babes hesia jo zuen. Autoan ziren bi etxarriarrek ez zuten aipatzeko zauririk izan. Bidaia egin eta presoa bisitatzea lortu zuten.\nEuskal preso politikoen senideak elkartzen dituen Etxerak erakundeak jakinarazi duenez, urtea hasi denetik, 33 egunetan, senideek eta lagunek presoak bisitatzera egindako joan-etorrietan lau istripu izan dituzte. Etxerat elkartetik adierazi dutenez, “zoriak ekidin du ezbehar horren ondorioak larriagoak ez izatea. Istripu horien erantzukizuna dispertsio politikaren kudeatzaile eta bermatzaileena dela. Astebururo, bisita dagoenean, euskal preso politikoen senide eta lagunak bidaia luzeak egitera behartuak daude; hauek espetxera iristeko egin behar duten distantzia, errepidearen egoera eta ezarritako ordutegiei erreparatu gabe”.\nEtxerat elkarteak euskal gizarteari, eragile eta erakundeei deitu diren mobilizazioetan parte hartzeko deia egin die, “dispertsioarekin behingoz bukatu arte”. Gaur Hego Euskal Herriko hiriburuetan kontzentrazioak deitu dituzte, Iruñean Espainiako gobernuak duen ordezkaritzaren parean, 20:00etan. Eta, gainera, dei egin du ostiralero moduan Etxarri Aranazko plazan 20:00etan eginen den kontzentrazioan parte hartzera.\nAmnistiaren aldeko eta Errepresioaren kontrako Mugimenduak (AEM) gogorarazi du sakabanaketaren ondorioz euskal preso politikoen 16 senide hil direla; “politika hiltzaile hau mantentzen den bitartean senide gehiago hiltzeko arriskuak iraungo du”. AEMtik gaineratu dutenez, “ez dira kasualitatearen ondorio, Espainiako eta Frantziako Estatuek preso politikoei egiten dieten xantaia krudelarena baizik”.


Saskibaloia FEBeko Kudeaketa Batzordeak 2020/21 denboraldirako Lehiaketa Oinarriak onartu ditu\nJoan den ikasturtearekin alderatuta taldeen nomina bi multzotan handituta, Endesa Futbol Ligak denboraldiko berritasun nagusietako bat izango du ikasturtearen hasieran; izan ere, Espainiako Superkopa formatu berri batean jokatuko da, eta guztira 4 taldek gainditu beharko dute finalerdietako lehen kanporaketa bat eta, ondoren, final bat, titulua eskuratu ahal izateko. Aurten ere, Erreginaren Kopak eta titulua lortzeko playoffek lehen itzuliaren eta Liga erregularraren amaieran sailkatutako 8 onenen parte-hartzea izango dute, eta denboraldia amaitzean, guztira, 2 talde jaitsiko dira mailaz.\nParte hartuko duten taldeak: 16 talde\nSuperkopa: 2020ko irailaren 12a, larunbata eta 13a, igandea\nLiga erregularraren hasiera: 2020ko irailaren 19a, larunbata\nLehen itzuliaren amaiera: 2020ko abenduaren 19a, larunbata\nErreginaren Kopa: 2021eko martxoaren 4tik 7ra\nLiga erregularraren finala: 2021eko apirilaren 3a, larunbata\nPlayoffak - Final-laurdenak: 2021eko apirilaren 7tik 10era (joan-etorria)\nPlayoffak - Finalerdiak: 2021eko apirilaren 14tik 17ra (joan-etorria)\nPlayoffak - Finala: 2021eko apirilaren 21etik 28ra (3 partidako onenari)\nZilarrezko LEB Liga:\nEra berean, bere taldeen nomina handituz, Zilarrezko LEB Ligak azken bi denboraldietako lehiaketa-sistema egokituko du, parte hartzen duten 28 taldeak 14 taldeko bi taldetan banatuz. Talde bakoitzak bi itzuliko Liga jokatuko du, denak denen aurka, 26 jardunaldirekin. Liga Erregularra amaitzean, multzo bakoitzeko lehen bi taldeek kanporaketa bat jokatuko dute joaneko eta itzuliko faseetan, eta Urrezko LEB Ligara igotzeko lehen postua emango diote irabazleari. Kanporaketako talde galtzailea zuzenean final-laurdenetara igaroko da Playoffak jokatzeko, eta bi postu berri jarriko dira jokoan. Liga erregularra amaitzean, multzo bakoitzeko azken bi sailkatuak EBA Ligara jaitsiko dira, jaitsiera faseetako bi galtzaileez gain.\nTalde parte-hartzaileak: 28 talde\nLiga erregularraren hasiera: 2020ko urriaren 10a, larunbata\nLehen itzuliaren amaiera: larunbata, 2021eko urtarrilaren 9a\nZilarrezko LEB Kopa: larunbata, 2021eko urtarrilaren 30a\nLiga erregularraren finala: 2021eko apirilaren 11, igandea\nIgoera kanporaketa: 2021eko apirilaren 17tik 24ra (joanekoa eta itzulikoa)\nJaitsiera kanporaketa: 2021eko apirilaren 17tik 24ra (joan-etorria)\nPlayoffak: 2021eko apirilaren 17tik maiatzaren 22ra (joan-etorriko hiru txanda)\nEmakumezkoen Liga 2:\nLF2 izango da formatuari dagokionez aldaketarik handiena izango duen lehiaketa, talde kopurua handituz, guztira 42 klub, hiru multzotan banatuta (a, B eta C). Talde bakoitzak denen aurka jokatuko du birritan, eta 22 jardunaldi jokatuko dira guztira. Liga erregularra amaitzean, multzo bakoitzeko lehen lau sailkatuak azken fasera igaroko dira, eta bi igoera-plaza izango dira jokoan. Beste aldean, talde bakoitzeko azken sailkatuak eta azkenaurreko sailkatuenak jaitsiko dira mailaz.\nParte hartuko duten taldeak: 42 talde\nLiga erregularraren hasiera: 2020ko urriaren 3a, larunbata\nLiga erregularraren finala: 2021eko martxoaren 27a, larunbata\nEBA Ligaren kasuan, era berean, lehiaketa-sistemak egokitu egin dira bost taldeetako bakoitzean aldaketa independenteak izan dituzten taldeen kopuruaren hazkundera, eta horren ondorioz, adibidez, B eta C multzoak handitu dira datorren denboraldiari begira.\nParte hartzen duten taldeak: izena emateko zain\nIgoera-faseak: 2021eko maiatzaren 13tik 16ra


Indautxuko Eskoletako geletan ikasleek jasan behar duten beroa salatu du EH Bilduk - EHBildu Bilbo - Uriola.eus\n“Ikasturtea bukatzear da eta, beste urte batez, ikasgeletako beroaren arazoa ez da konpondu”, salatu du Fatuartek. Gurasoek baieztapen horrekin bat egin dute eta gogoratu dute 400 umek ikasten dutela bertan. Azken egunetan geletan zegoen beroarengatik klasea pasiloetan jaso behar izan duten umeak, hain zuzen ere.\nFatuartek gogoratu du ez dela une zehatz batean ematen den arazoa. “Urte guztian arazo bera daukate. Neguan ezin dute berogailua tenperatura egokian jarri eta udan, eguzkiagatik, tenperaturak gora egiten du, batez ere Autonomia kalera begira dauden ikasgeletan”. Zinegotziak azpimarratu du nola azken egunetan geletan 30 graduko temperatura pairatu behar izan duten ikasleek. Araudiaren arabera, horrelako tenperaturak arriskutsuak dira.\nZinegotziak esan du egoera bera beste ikastetxe batzuetan errepikatu dela. “Gure ustez, honek zerikusia du Bilboko eskola publikoetan egiten den inbertsio eskasarekin. Hori dela eta, beste behin ere, eskola publikoari baliabide gehiago ematea eskatzen dugu hirian kalitatezko hezkuntza izateko”.\nEgoera horren aurrean, EH Bilduk Koldo Narbaiza Kultura zinegotziaren agerraldia eskatu du. Udal taldeak jakin nahi du zenbat ikastetxe dauden egoera berean eta zein neurri hartuko diren arazoaren aurrean.


Uberan - Euskal Idazleen Elkartea - Literaturzaleek dute hitza\nLiteraturzaleek dute hitza\nLiteratura bizitzeko erak: Literaturia, Hatsa, Maiatz, Poesiaren Astea, Eako Poesia Egunak... Osteguna, 2011-06-02\nUdaberriari gogotsu heldu zaio literaturzaletasunetik abiatutako hainbat proiekturen eskutik: Hatsaren Olerkarien Eguna, Mikelazuloren Poesiaren Astea eta Maiatzen solasaldiak egin berri dira, gaur hasiko da Literaturia, uztailean Eako Poesia Egunak helduko dira. Ez dira bakarrak izan eta ez izango, literaturari loturiko azpi-sare interesgarria osatzen dute denek.\nZerrendara gehitu genitzake Nabarrako kideek egindako literatur txangoa, Literatura Eskolaren zazpigarren ikasturtearen itxiera, herriz herri hainbat herrietako irakurle klub eta taldeek amaitzen ari diren ikasturtea... Euskarazko literaturaz mintzo garenean kezkak eta erronkak nagusitzen dira sarri, arrazoi osoz, baina era berean urte osoan zehar eta batez ere udaberrian uholdeka sortzen den mugimenduak bestelako gogoetak ere sor ditzake.\nAsko dira era guztietako eragileek literatura zabaltzeko xedez egin ohi dituzten ekimenak, liburuaren egunaren harira kasu, baina lerro hauetan literaturzaletasunaren begiradatik eta ekintzatik etorriak direnen berri emanen dizuegu batik bat.\nHATSA ELKARTEAREN EKIMENAK\nApirilaren lehen asteburuarekin aurkeztu ohi du Hatsa elkarteak orain hamahiru urtetik bere 'Olerki bilduma'. Aurten ekimen berri bat gehitu dio apirileko lehen igandeko bezperari: 'Olerkarien eguna' ekimena, zeinarekin poemak irakurri diren euskaraz mundu osoan zehar aldi berean.\nHatsaren ekimen bietan irekia da parte hartzea, 'poeta' nor den definitzeko orduan subjektu zabala planteatzen dute: poesia idazten duen orok du eskubidea bere poemak jendaurrean azaltzeko, poesia idaztea transmisio eta komunikazio modu bat izan daitekeen heinean. 'Olerki Bilduma'n jasotzen diren lan guztiak argitaratzen dira beraz, izan ikastolako haurrenak, poema bakarra idatzi duten pertsonenak ala liburuak argitaratu izan dituzten idazle ezagunenak.\nFilosofia beraren ildotik parte hartu zuen hainbat jendek 'Olerkarien egunean'. Horren harira Auxtin Zamorak Hitzen Uberani azaldu zionez 'sentitzen dugu olerkaria ez dela 'soilik' Poeta orokor bat, badaukala euskararekin hunkidura-sentsibilitate berezi bat ez ditaikena mundualismo batean urtu. Gainera munduan goraipatzen den 'Poesiaren egunean' 'Poesia' genero bezala ospatzen da, ahaztuz olerkia baino garrantzitsuagoa dela olerkiaren egilea. Beraz Olerkarien eguna, gu Hatsa elkartekoek bidean eman dugu, ez bakarrik olerkiak airean igortzeko baina bai konkretuki eta fisikoki olerki egileak baloratzeko. Olerkien testuak lekukotasun batzuk baizik ez dira aldiz olerkariak, nahiz hauskorrak eta aldakorrak izan, gizartearen arnas bizi biziaz beteak dira. Badirudi lehen 'Olerkarien eguna' arrakastatsua izan dela, berrogeita hamar bat olerkariek parte hartu dutelako bai Euskal Herrian bai Eskozian, Txekian, Italian, Estatu Batuetan, Holandan eta abar...'.\nMIKELAZULOREN POESIAREN ASTEA\nHamaika urte asko dira ekitaldi bat modu herrikoian antolatzeko orduan. Aurten Mikelazulokoek atzera begiratzeko eta egindako bidea barneratzeko saiakera egin dute. Mikelazuloko Iker Fernadezek eta Idoia Beratarbidek azaldu digutenez 'zerrenda bat egin genuen urte hauetan parte hartu duen jendearekin. Espero genuen baino luzeagoa izan da zerrenda hori, idazleekin batera errezitaldietan eta bestelako ekitaldietan parte hartu duten musikariak, pintoreak eta abar aintzat hartuta ehunka batzuk zenbatu genituen'. Literatura baino poesia ardatz hartzen duen ekimena izanik harritzekoa da tamainako parte hartzea 'sentsazioa dugu urtetik urtera Asteak ekitaldiz bete arren asko izan direla kanpoan geratu zaizkigun proiektuak. Poesia horren gutxi saltzen, ustez gutxi irakurtzen eta hedatzen den generoa izanik, harrigarria da haren inguruan sortzen den mugimendua'.\nOhiko liburuen bideaz aparte autoedizio mota ezberdinak, errezitaldiak, erakusketak, beste arte diziplinekin egindako uztarketak... ugariak dira poesiak har ditzakeen bideak eta haiek aztertzen saiatu dira aurtengoan 'egitarauko ekitaldi bakoitzaren ostean solasaldiak egin dira, igande goizean Ixiar Rozas, Imanol Epelde, Imanol Ubeda eta Auxtin Zamoraren esperientziak entzun ahal izan genituen... batzuetan errezitaldiak egitea poesia liburu baten bizitza luzatzeko modua izan daiteke, baina hemendik pasa diren ikuskizun eta proiektu askotan bada hori baino zer edo zer gehiago ere. Poesiak berezkoak dituen ezaugarriekin erraza da zubiak eraikitzea beste arlo artistiko batzuekin, dela poema batek barruan duen erritmoagatik, dela irudi eta metaforen mundua gorputzera eta oholtzara eramatearen erakargarritasunagatik... poesia testu gisa ez dago beti beste arteetan, baina gero eta gehiago aipatzen da halako eskultorearen edo bestelako antzerki taldearen 'poetika''.\nKezkarako gogoetak ere topatu zituzten hala ere 'poesia hitza aipatzeak jende askori aurreiritzi negatiboak sortzen dizkio; argitaratzen den poesian ahots mota eta mundu ikuskera anitzak dauden arren, poesia oraindik astuntasunaren, konplexutasunaren edo aspergarritasunaren topikoekin lotzen da sarri'. Batzuek 'poesia' hitza errezitaldi eta enparauetatik kentzeko proposamena egin zuten jendea ez urruntzearren, beste batzuek poesia hitza aldarrikatzeko beharra. Eztabaida beti da zer edo zer bizirik dagoen seinale.\nAurtengoan gogoeta osatzeaz gain hainbat ikuskizun eta errezitaldi ikusteko aukera egon da 'komunikabideek egun gutxitan laguntzen dute bizi dugun kulturaren argazki oso eta erreal bat egiten. Horrelako ekimenak antolatzeak egon badagoen mugimendua azalera ekartzeko, ikusgarri egiteko modu bat da, eta horretan dabilen jendeak elkar topatzeko eta kezkak trukatzeko gune bat'.\nMAIATZ-en SOLASALDIAK BAIONAN\n27. aldia izan dute aurtengoa Maiatzekoek solasaldiak antolatzen. Aldizkariaren 52. alea kaleratu berri dute, eta baita liburu sorta ederra ere. Maiatzek iparraldean sortutako literaturan sakontzen du batik bat, eta neurri handi batean solasaldiena inguruetako idazle eta literatur zaleak elkar topatzeko abagunea bilakatzen da. Aurten poesiagintza eta nobelagintza berriari buruzko mahai-inguruak antolatu dira bi egunetan, hainbat errezitaldi, erakusketa eta liburu aurkezpenekin batera.\nEz da erraza Baionan euskarazko jardunaldi batzuetara jendea erakartzea, baina ekitaldi mota ezberdinei esker ugaria da bi egunetan biltzen den jendea. Ahots eta estilo ezberdineko idazleak ezagutzeko parada dago bertan, haietako askok beste arte batzuekin dituzten harremanean sakontzen da: Odon Noblia poetak eskulturak egin ditu eta ikusgarri egon dira asteartean, Maiatzek kaleratu duen Biziaren bidean liburuan ikus daiteke hitza eta formaren arteko harreman hori; Josu Jimenez Maiak erakusketa modura paratu ditu Gerezi garaiko haikuak liburuan bildutako testuak, liburuan bezala hormetan ere Maite Ramosen ilustrazioekin; Eric Dicharryk slam poesiaren doinuak ekarri dizkigu gogora Maiatz aldizkarian plazaratutako testuekin: Itxaro Bordak eta Maddi Oihenartek hari finekin lotu dituzte OUT errezitaldiko hitzak, Jeremi Garaten gitarraren doinu elektrikoei esker. Abarrak luzeak izan dira aurtengo solasaldietan, eta mahai-inguruak bezain garrantzitsuak izan dira ekitaldien arteko eta atsedenaldietako solasaldiak.\nLITERATURA ESKOLATIK LITERATURIARA\nLarrabetzun sortu zen Literatura Eskola orain zazpi urte, hirugarren urtetik aurrera Euskal Herri osora hedatu zen ostera. Habia berean kokatu da Literaturia 'euskarazko literaturaren plaza' 2009an, hiru urteren buruan oihartzunean eta literaturaren arloko eragileen inplikazioan nabarmen hazi dena.\nLiteraturiaren eta Literatura Eskolaren proiektuen oinarrian dagoen filosofia aztertzerakoan ziur aski bada gailentzen den hitz bat: auzolana. Honako hau adierazi zion Gotzon Barandiaranek orain gutxi Hitzen Uberani 'ilusioa, gogoa, bizipoza, auzolanerako jarrera eta euskal kulturarekiko maitasuna. Borondatez egiten dugu lan, ez diru truke, eta hori ezinbestekoa da tamainako proposamenak antolatzeko. Zoriontsuak gara hiru egunetan, asko ikasten dugu elkarrengandik, asebete egiten gaitu'.\nAuzolan hori hainbat maila eta esparrutan ematen da: lehenik eta behin Literatura Eskolan bertan, bertako proposamen eta ideietatik atera ohi baitira egitarauan txertatuko diren ideiak; auzolana bigarrenik Larrabetzun bertan, herritarren inplikazioarekin, haren bitartez lotzen baitira hainbat azpiegitura, bazkalordu, Literaturiatxua...; auzolana idazleekin, lehen urtetik agertu baitute parte hartzeko borondatea, eta sortzen den giroa eta irakurleekiko gertutasunagatik esker ona; auzolana argitaletxeekin, aurten titulu berriak Literaturian aurkezturik inplikatu direlarik; auzolana azkenik, literaturarekin lot daitezkeen elkarte eta eragileekin, 111 Akademia eta EHAZE-Antzerkizale elkartea dira horren adibide argiak.\nBarandiaranek dioenez, Literaturian ere aintzat hartzen da literatura eta beste euskarrien arteko harremana 'gure helburua literaturaren adierazmodu guztiak erakustea da. Literaturak hartu eman iraunkorra du musikarekin, antzerkiaren, bertsolaritzaren, ilustrazioarekin eta beste hainbat kultur adierazpiderekin eta guk hori guztiori erakutsi gura genuke. Literaturaren bitartez zenbat ikas eta gozatu daitekeen zabaltzea dugu xede, literatura adin eta pentsaera askotako herritarrentzako dela'.\nLiteratura Eskolarekin elkarlanean sortu ziren Eako Poesia Egunak orain dela zortzi urte. Bertan auzolanetik bultzatzen da antolakuntza, eta aipatu ditugun beste ekitaldiekin parekotasunak dituzte: errezitaldiak, antzezlanak, kontzertuak, poesian sakontzea xede duten mahai-inguruak... Ean arreta berezia eman zaio beti errezitaldietan azken urteko poesia uzta jaso eta islatzeari. Uztaileko eguzkipean ugariak dira egitaraua konpartitzeko prest agertzen diren idazleak eta zaleak. Hauxe diote Eakoek proiektuaren aurkezpenean:\n'Herrijari Emon Arnasa kultur elkarteak antolatzen ditu jardunaldi hauek hainbat idazlerekin elkarlanean. Nolanahi ere, jardunaldi hauek aurrera atera ahal izateko ezinbestekoa da eatarrek egiten duten lana. Auzolan bidez egindako jardunaldiak dira, beraz.\nGabriel Arestik Ean igaro zituen bere azken urteak, gaixorik jada, eta zenbait poema herrian bertan idatzi zituen. Alde horretatik, Arestiren irudia, pertsona eta lana omentzea eta literatur zaletasuna bultzatzea -batez ere poesia-dira helburu nagusiak.\nEako Poesia Egunak ez dira jardunaldi akademiko hutsak. Izan ere, elkartrukerako egunak izan nahi dute, literatur zaleak, herritarrak eta idazleak elkarren berri izan dezaten. Horiek horrela, egitarautik kanpokoak egitarauaren baitakoak bezain interesgarriak dira'.\nAurtengo ekitaldian protagonismo berezia izango du 70 eta 80 hamarkadetako euskarazko poesiagintzak, uztailaren 15, 16 eta 17an.\nGOGOETA POSIBLE BATERAKO ARDATZAK\nLiteratur jardunaldiak antolatzeko era asko dago, eta ziur aski denek dute zer edo zer baliagarri, euskaraz sortzen den literaturaren inguruan zabalpena eta transmisioa egite aldera. Lerro hauetan zenbatutako proiektu gehienetan oinarritik datorren antolakuntzari ematen zaio garrantzia; idazleekin, editoreekin eta literaturaren munduko eragileekin batera zaletasunaren eremutik eta irakurlearen ikuspegitik eragile izateko bidea defendatzen da, lekuan lekuko nabardurekin; ekitaldien antolakuntzan eta ondorioz literaturaren zabalpenean parte hartzea bideratzen saiatzen dira; literatura zabaltzeko orduan hainbat euskarritako ekitaldiak bilatzen dira, edukietan sakontzeko aukera bide ezberdinetatik jorratuz (errezitaldiak, antzezlanak, ikuskizunak, talde irakurketak, mahai-inguruak...); sortzaileen eta zale edo irakurleen artean gertutasunean eta harreman zuzenean oinarritutako harremanak bideratzen dira. Testuinguru horretan, beste tamaina bat duen arren, ulergarria izan daiteke Durangoko Azokaren testuinguruan Ahotsenean bezalako proiektu batek hartu duen indarra eta jaso duen babesa ikusle eta sortzaileen aldetik.\nMugimendu interesgarria sortzen dute era honetako ekimenek, eta haien artean lotura ofizial edo formalik ez badago ere, ugariak dira harreman pertsonaletan eta trukean oinarritutako zubiak, nolabaiteko sare bat irudikatzen laguntzen dutenak. Euskal antzerkiaren munduan azkenaldi luzean sarri entzun izan den kontzeptu bat ekar lezake gogora honek, 'azpi-sare' edo 'sasi-sare'ena alegia: instituzioen aldetik letorkeen laguntzari uko egin gabe baina era berean haren zain egon gabe urteetako esperientzia pilatzen ari diren ekimenak dira, parte hartze zuzena bilatzen dutenak, sortzaile/hartzaile dikotomia ahal den neurrian hautsi edo behintzat eraldatu egiten dutenak, erakusleiho edo laugarren pareta hotz eta sarri hutsaren formatuetatik aldentzen dena, kalitatezko eduki sakonak jasotzeko aukera bermatzen duena. Antzerkiaren arloan sasi-sare modura aipa genitzake azken urteetan sortutako hainbat ekimen: ADEL Aulestin, Brainstorming Zarautzen, Topa Eszenika Usurbilen, Eztena Oreretan; Azala, Harri Xuri bezalako espazioak...\nBeharrezkoak dira erakusleihoak, baina proiektuen hauen haria ikusita esan liteke badela kultura bizitzeko eta transmititzeko beste modu baten gosea, bai sortzaileen bai irakurle edo ikusleen aldetik.\nOraingoz abian da Literaturia, iristear Eako poesia egunak.


Muxibarko igogailu publikoa erabilgarri dago - Arrasate - Goiena.eus\nMuxibarko igogailu publikoa erabilgarri dago\nUbane Madera 2009-05-18 17:31\nDenboralditxo batean probak egiten ibili ostean, dagoeneko guztion eskura dago Arrasateko aurreneko igogailu publikoa: Bizkaia Etorbidekoa (Muxibarko igogailua). Momentuz 24 orduko zerbitzua ematen du.\nBizkaia Etorbidetik Gorostiza auzoraino igogailuan igotzeko aukera dago orain. Igogailu berria publikoa da, beraz, edozeinek erabil dezake, ez bakarrik inguruko auzotarrek. Eta igogailura iritsi aurretik dagoen ateak sarraila duen arren, ez dago giltzarekin itxita.\nHorrez gainera, momentuz 24 orduko zerbitzua ematen du. Hala jakinarazi dute Zerbitzu Sailetik: "Ikusi egin beharko dugu gero zela funtzionatzen duen, eta gero akaso, aztertu beharko dugu ordutegiren bat ipini beharra-edo, baina oraingoz, 24 orduan dabil", gaineratu dute. Zortzi lagun kabitzen dira Arrasateko lehen igogailu publikoan, kilotan, 630 kilo.\nBehetik gora, zuzen\nIgogailua Bizkaia Etorbideko garaje berrien barrutik doa, zerotik bederatzigarren solairura zuzenean, hau da, ez da bidean geratzen, beraz, garajeen eraikinak dituen bestelako solairuetara joateko ezin da igogailu publikoa erabili; horretarako garajeek eurek duten igogailu partikularra erabili behar da.\nSolairua gehitzeko asmoa\nEdozelan ere, komeni da gogora ekartzea Bizkaia Etorbideko igogailu publikoari beste solairu bat gehitzeko asmoa daukala Arrasateko Udalak. Igogailua Larragaineraino iristea da Udalaren asmoa. Egokitzapen obra hori egin ahal izateko azterketa teknikoa egiten dabiltza orain eta Obra Sailetik jakinarazitakoaren arabera, laster entregatuko dute txostena 0udaletxean. Muxibarko garajeak egin dituen enpresa berak egin du txosten hori.


Peru Abarrategi: "Finalean garrantzitsuena hutsik ez egitea da" - Aramaio - Goiena.eus\nPeru Abarrategi: "Finalean garrantzitsuena hutsik ez egitea da"\nArantzazu Ezkibel Galdos 2015-07-03 08:00\nPeru Abarrategik Euskal Herriko eskola arteko txapelketako finala jokatu zuen zapatuan Orion. Aramaioarrarendako azkeneko txapelketa izan da aurtengoa. Oriotik txapelik ekarri ez arren, "gustura" itzuli zen Abarrategi egindako lanarekin.\nNola joan zen zapatuko finala?\nHasieran urduri nengoen, baina saioak aurrera egin ahala gustura sentitu nintzen. Azkeneko bertsoarekin sentitu nintzen gusturen.\nPaul Iruretagoienak jantzi zuen txapela. Ondo irabazitakoa?\nBai, nik uste dut finalean garrantzitsuena zela akatsik ez egitea eta behin hori lortuta, ondo kantatzea. Iruretagoienak oso saio ona egin zuen. Bost saio egin zituen, eta bat bera ere ez zuen txarto egin; gainera, pare bat bertsotan nabarmendu egin zen. Barruan zaudela zaila da jakitea nork irabaziko duen baina uste dut ez zela sorpresa izan Iruretagoienak irabaztea.\nHutsik ez egitea da gakoa?\nNik uste dut baietz. Bost bertso gutxi dira: eta, horietatik baten huts egiten baduzu, aukera gabe geratzen zara. Bost saio horietan zortziko handian eta txikian abestu genuen, ofiziotan; eta, baita bakarka ere.\nAzkeneko bertsoarekin geratu zinen gustura. Ze gai izan zenuen?\nPoesia lehiaketa irabazi duen mutila nintzen, eta bikotekideak esan zidan berari ez nizkiola horrelako gauza politik esaten. Urduritasunak gainetik kenduta neuzkan ordurako eta gustura ibili nintzen.\nZela entrenatu duzu finalerako?\nAurten, Arabako bertsolari txapelketa nagusian parte hartu dudanez, inoiz baino gehiago ibili naiz bertsotan. Gainera, eskola arteko finalean Txaber Altube lehengusua ere egon da eta berarekin ere entrenatu dut.\nTxapelketez gain, ibiltzen zara plazetan?\nBarikuan deitu ninduten Berriatuko jaietan abesteko; momentuz, abuztuan Gasteizko jaietan ere abestuko dut. Jaialdiak irteten diren bitartean, gustura nago.


Txileko Gobernuaren bekadun, 81 irakasle eta ikasle Euskadiko Lanbide Heziketan ari dira prestakuntza-egonaldia egiten Irakaskuntza eta ikasketa metodologia aktibo eta kolaboratiboen inguruko formazioa jasotzen ari dira; edo ezagutza sakontzen eguzki-energia, mekatronika nahiz elikagaien bioteknologia arloetan Cristina Uriarte Hezkuntza sailburua, Jorge Arevalo Lanbide Heziketako sailburuordearekin batera, Txileko lizeo teknikoetako irakasle nahiz ikasle talde batekin elkartu da gaur eguerdiz Lakuan. Euskadiko Lanbide Heziketan prestakuntza-egonaldia egiten ari dira hilabete hauetan txiletarrok. Irakasleak eta ikasleak batuta, 81 laguneko taldea osatzen dute, guztiak ere Txileko Hezkuntza Ministerioaren beka jaso dutenak, Técnicos para Chile programaren baitan. Hauetako batzuek hil honen amaieran amaituko dute Euskadiko egonaldia, eta beste batzuk aldiz, ekainera arte izango dira gure artean.\n‹ Aurrekoa 1 2 3 4 5 6 7 8 9 10 11 12 … 152 153 Hurrengoa ›


Ekonomia geldi, aldaketa kualitatibo baten zain | atzerria | GAUR8\nPasa den urtean Google, Amazon, Microsoft eta Facebooken artean 77.700 milioi dolarreko inbertsioa egin zuten data zentroetan, adimen artifizialean eta antzeko gauzetan\nOhi den moduan ekonomiari buruzko aurreikuspenak aldatzen ari dira. Nazioarteko erakundeetatik hasi eta bertako instituzioetaraino, denak ari dira etorkizunerako aurreikuspenak berrikusten. Gainera, egokitzapen guztiek berbera diote: aurreikuspenak ez dira beteko. Orokorra da geldialdia. Hazkundea moteltzen ari da eta momentuz inork ez ditu zergatiak azaldu. Gauza zehatzetan ere nabaritzen da. Esate baterako, autoen salmenta gainbehera doa, eta industria horretan langile asko aritzen dira Europa osoan zehar. Agindutako guztia bete dute gobernuek, eta, hala ere, hobekuntzarik ez.\nTestuinguru horretan, Europako Banku Zentralak, interes tasak igotzen hasi behar zuenean, itxarotea erabaki du. Hazkundea apaltzen doan unean eta inflaziorik gabe, ez du zentzurik interes tasak igotzen hasteak. Europa Japoniaren itxura hartzen ari da. Arrakastaz hiltzen ari ote den bertako ekonomia...\nZer gertatzen ari den ulertzeko ikuspegia zabaltzea lagungarria izaten da. Nikolai Kondratiev errusiarrak ekonomiaren ziklo luzeak ikertu zituen. Gerora berak egindako lanak osatu egin dira, baina, funtsean, bere aurkikuntza nagusia zuzena zen: ekonomiak, ziklo laburrez gain, beste ziklo luzeagoak ere baditu, 46 eta 60 urte artean luzatzen direnak gutxi gorabehera. Ziklo horien oinarrian aldaketa teknologiko garrantzitsu bat egoten ohi da. Ziklo luzeko goranzko fasean, ekonomia azkar garatzen da, eta gainbeherak oso txikiak eta laburrak izaten dira. Beheranzko fasean, aldiz, kontrakoa gertatzen da: hazkundea oso apala izaten da eta gainbehera faseak asko luzatzen dira denboran. Adibidez, 80ko hamarkadatik 2008ra bitartean, informazio eta komunikazio teknologietan izugarrizko aldaketa eman zen eta berrikuntzok bultzatu dute ekonomiaren hazkunde paregabea. 2008tik aurrera, berriz, ziklo luzearen gainbeheran sartu garela ematen du: krisi luzeak eta hazkunde txikiak dira ezaugarri nagusiak.\nEgia da oraindik ere berrikuntzak ikusten ari garela, baina nagusiki hobekuntzak dira. Ez dute jauzi kualitatiborik eragin ekoizpenean edo ekonomiaren antolakuntzan. Esate baterako, G1 mugikorrentzako lehen sarea analogikoa zen; ondorengo G2 sarea, berriz, digitala zen jada. Bien artean salto garrantzitsua eman zen, baina hortik egungo G5 sarera iritsi arte, abiadura, protokoloak eta datuak bidaltzeko eta jasotzeko ahalmena soilik aldatu dira. Etorkizunean, beharbada, ahalmen gehikuntza horrek aldaketa kualitatiboak ekarriko ditu, baina, momentuz, ez dute lortu.\nHala ere, horretan ari dira. Multinazional teknologiko handiek datu bilketa izugarria egin dute. Orain dirutza gastatzen ari dira datu horien lanketan. Adibidez, iaz Google, Amazon, Microsoft eta Facebooken artean 77.700 milioi dolarreko inbertsioa egin zuten, data zentroetan, adimen artifizialean eta antzeko kontuetan. Inbertsioaren bolumenaz jabetzeko, datu bat: epe berean, munduko lau petrolio multinazional handienek –hau da, Shell, Exxon, BP eta Chevron – kopuru hori baino 6.200 milioi gutxiago inbertitu zituzten elkarrekin. Bada, inbertsio nagusiak datuen lanketara baldin badoaz eta horiek ez badute berrikuntza erabakigarririk ekartzen, ez dute ekonomiatik tiratuko. •


Pío Baroja - Nobelagintza eta Euskal nobelaren Etorkizuna\nPÍO BAROJAREN NOBELAGINTZA ETA EUSKAL NOBELAREN ETORKIZUNA*\n2.1. Barojak, beste inork ez bezala adierazi du euskal bizitza, euskal gizarte-giroa eta paisajea. Inork ez du Barojak sortutako euskal tipoen sorta aberats eta “errepresentatibo”rik: Mari Belcha-gandik hasi eta Aviraneta-ganaino, Barojaren nobeletan zehar azaltzen zaizkigun euskal pertsonaiek berekin daramatzate, beren euskal izatera ez ezik, bai Barojaren Euskal Herriaren bizitza eta oroitzapen kolektiboa, bai Barojaren Euskal Herriarekiko maitasuna eta grina. Askok partekatuko ez duena, noski: behar bada, gehientsuenak. Baina, nor ausartuko litzateke esaten Barojaren Euskal Herriaganako jokabidea berea bezain bidezko eta onargarria ez dena?\nNolanahi ere, ukaezina da Barojarengan aurki daitekeela literaturak euskal giza eta gizarte-bizitzari inoiz eskaini dion errainu eta irudi zehatz eta bizia.\nHemen, hain zuzen, kokatu behar da, nere ustez, gaurko euskal nobelari Barojak eman diezaiokeen ikasbide nagusia.\n“Baroja hil ondoan” zeritzan oso artikulu polit eta interesgarri batean, Mitxelenak esana datorkit gogora:\n“Euskal idazleoi ere eskaintzen digu zerbait Barojak. Gure lurraldea inork gutxik bezala ikusi du, aurrenik: Pierre Loti eta, beste gisara, Lizardi kenduz gero, nor aldera lekioke?”.\nLiteratura orotan nobela dugu, dudarik gabe, herri-gorabehera eta gizarte-bizitzaren itxurapenik aberatsen eta sakonenetakoa. Ez, jakina, dokumentala eta historikoa, poetikoa eta mitikoa baizik. Nobela dugu, nik uste, gizarte modernoaren mitologiaren formarik nabarien eta garrantzitsuenetakoa.\nGure kasuari bagagozkio, ostera, nekez esan genezake euskal nobelak Euskal Herriaren gorabeherak eta gertakariak adierazten dituenik, oso kasu bakanetan izan ezik.\nHor dago, beraz, gure gizarte-bizitza, gure experientzia kolektiboa, euskal idazleek eta batez ere euskal nobelagileek eman liezaioketen literaturazko bizi mitiko eta poetiko horren zain.\nEzin da, jakina, literatura eta batez ere nobela errealitateari buruzko dokumentu hutsa balitz bezala hartu. Errealismo arrunt baten ikuspegi motza gainditu behar dugu, literaturari eta nobelari toki zabal eta berezia prestatu nahi baldin badiogu. Baina, errealitatetik abiatu da beti, nola edo hala, munduan izan den nobelistika nagusia. Horrenbestez, gure giza eta gizarte-bizitza izan daiteke, eta izan behar du gure nobelagintzarako abiapuntu sakon, zabal eta oparoa.\nHor daukagu, ikasbide bizi eta probetxagarri, Barojak egina, Barojaren garaian, Barojaren mintzairan, eta, behar bada, Barojaren gisara egina, noski.\nGuk, orain, oraingo errealitatetik datorkigun aupadari erantzu behar diogu, gure mintzairaz eta modura, jakina. Baian guztiz desiragarria da, Barojak agertu eta erakutsi zituen sakontasunaz, maitasunaz, eta, beharbada, trebetasunaz egin ahal izatea.


‘Corralito’ forala eraisten - Nafarroa - euskalerriairratia.eus\n‘Corralito’ forala eraisten\nEuskalerria Irratia 2015-06-16 13:37\nErregimen erregionalista xeheki aztertu du Ivan Gimenezek El corralito foral liburu arrakastatsuan. Ezagutza sakon horretatik abiaturik, foru kortatxoa eraisteko instrukzio liburua zirriborratu digu, elkarrizketa mamitsu bezain argigarrian.\nIvan Gimenez Diario de Noticias egunkariko kazetaria da. Egun eszedentzian dago, eta ELA sindikatuan dihardu lanean, besteak beste, komunikazio alorrean. El dorralito foral liburuan, erregimen erregionalistaren sorburua, oinarriak eta funtzionamendua xeheki aztertu ditu. Hiru edizio saldu ditu jada. Laugarrena karrikaratzear du Pamiela argitaletxeak.\nHamarkadak daramatzagu corralito forala kritikatzen eta haren aurka borrokatzen. Jakinen al dugu kortatxo hori eraisten eta alternatiba berria eraikitzen?\nAitortzen dut gobernu bat osatzea oso zaila dela, gobernatzea oso zaila dela. Baina argi eta garbi eduki behar dugu zertarako gobernatu behar dugun, eta noren mesedetan, eta noren kaltetan. Orain arte kontzeptualki oso erraza zen bakoitza bere lekuan kokatzea Barcinaren edo Sanzen aurka, Francoren aurka bezala. Kontra egiteak kontraesan gutxiago eragiten dizkizu alternatiba bat eraikitzeko lanak baino.\nEsan izan duzu liburua egiteko erregimeneko pieza guztiak desmuntatu dituzula, nola funtzionatzen zuen ikusi ahal izateko. Makineria horretan, zein pisu zuten aldaketak orain eskuratu dituen piezek, Parlamentuak, Gobernuak, udalek?\nUste dugun baino garrantzi handiagoa dute. Azken urteotan, ezkerreko talde askoren artean ideia bat zabaldu da: politika gauza guztien artean beste bat besterik ez da. Horren arabera, gauza bat politika da, beste bat ekonomia, beste bat ingurumena... Baina Owen Jones kazetariak dioen bezala, politika erdian dago, eta politikak gauza guztiak alda ditzake. Besterik da hori egiteko borondatea eta indarra ba ote ditugun. Politika berriro erdian jarri behar dugu. Oraingoz Nafarroan politika erdi hori berreskuratzen ari da. Oso garrantzitsua da bakoitzak bere buruari esatea eta sinestea posible dela gauzak aldatzea. Hori da lehen pausoa.\nIngurumari horretan, zein rol jokatu behar dute gizarte zibilak, gizarte mugimenduek?\nGobernatzea oso zaila da, eta gainera gobernu berriak orain arte pairatu dugunarengandik desberdindu behar du, oso ezberdina izan behar du, politika berriak egin behar ditu. Horrek eraginen du botere faktikoek, corralito foralak, izugarrizko presioa egitea gauzak benetan alda ez daitezen. Erakundeetatik kanpo egonen dira, baina presioa eginen dute egunero 24 orduz, urtean 365 egunez. Hori argi eduki behar dugu. Lau urte barru ezin dugu erabili aitzakia moduan sekulako presioa egin digutela.\nHaiek badituzte haien tresna ikaragarriak. Eta aldaketaren aldekook baditugu gureak. Eta aldaketaren aldeko tresnen artean garrantzitsuenetako bat herria da, kalea, jendea, eragile sozialak, benetako sindikatuak… Botere faktikoek eginen duten presioa alde batean egonen da, gobernua erdian, eta, konpentsatzeko, guk beste aldean egon behar dugu, benetako aldaketa bultzatzen. Horrek Nafarroara kontzeptu politiko berria ekarriko digu: leialtasun kritikoa. Gobernuak txalotzeko gauzak eginen ditu, baita kritikatzekoak ere. Baina beste aldetik haien indar guztiekin bultzatuko dute, eta hori orekatu behar da.\nEta egoera berri honetan, zein rol jokatuko dute UGTk, CCOOk eta CENek?\nHaiek orain arte oso ongi bizi izan dira. Corralito foralaren barruan egotea lortu dute. Eta hor pribilegioak izan dituzte. Abuztukadan zein martxokadan, hirurok jendaurrera azaldu ziren esatera gobernu egonkor bat behar genuela. Zer esan nahi du horrek? Haiek badakitela gauzak aldatzen badira pribilegioak galduko dituztela. Haien biziraupena kolokan ikusten dute, eta horregatik izugarrizko presioak egiten ari dira orain arte izan dituzten pribilegio horiei eutsi ahal izateko. Hori azaleratu behar da, salatu behar da. [Gobernua] negoziatzen ari direnek oso argi eduki behar dute hori eraitsi behar dela, eta zerbait berria eraiki.\nLiburuan, Cordovillako egunkariak corralitoan eduki duen protagonismoa aztertzen eta salatzen duzu. Aldaketa gobernura iritsi den honetan, nola dakusazu panorama mediatikoa?\nDiario de Navarra-k orain arte argitaratu duena baino gehiago ez badu, lasai egon gaitezke. Norbaitek Suitzan kontu korronte bat duela ateratzen bada, akabo. Baina orain arte zerbait larriagoa atera ez badute, agian ez dute ezer gehiago. Nik pentsatu nahi dut ez dagoela beste ezer. Eta beraz, ez dugu beldurrik eduki behar.\nHori bai, Diario de Navarra tresna ikaragarria da, eta hori aldaketaren aurka erabiliko dute, indar guztiz. Horrekin bizitzen ikasi beharko dugu. Ohitu beharko dugu. Nola ekidin benetan min egin dezaketen erasoak? Bada, ene uste apalean, erabaki guztiak oinarri demokratikoen gainean hartzen badira ez dugu beldurrik izan behar.\nAdibide xume bat jarriko dut: Ziraukin, Mañerun, Lezaunen, Abartzuzan, Murietan D ereduan ikasi nahi duten umeek Lizarrara joan behar dute, Gobernuak herri horietako eskolak itxi dituelako euskarazko irakaskuntza ez zuelako eskaini nahi, nahiz eta herri horietako guraso ia guztiek horixe nahi zuten. Guraso horiek ikastetxeak D ereduarekin berriz zabaltzeko eskatzen badute, eta Gobernuak hori egiten badu, zer eginen du Diario de Navarrak horren aurka? Erabaki demokratiko bat da, oinarrizkoa, ezin du ezer egin. Herri jakin batean erreferenduma egiten badute, eta ikurrina jartzea erabakitzen badute, gauza bera. Jakina, beste herri batean bandera espainiarra jartzea erabakitzen badute, ere bai. Hori Nafarroa osoan errespetatzen bada, nik uste dut aurrerapauso itzelak eginen ditugula, eta Diario de Navarrak zein Madrilgo Brunete mediatikoak ez dutela biderik izanen benetako mina egiteko.\nCordovillako egunkariak azken urteotan agenda finkatzeko gaitasuna galdu du. Baina aldaketaren aldeko komunikabideek erregimenaren aurkako salaketekin finkatu dute agenda. Zer gertatuko da orain?\nEgoera berria denez, nola jokatu behar dugun ikusteko dago oraindik. Nik liburuan azken ehun urteotan gertaturikoari buruz idatzi dut. Etorkizuna zein izanen den inork ez daki. Ez naiz igarlea baizik eta kazetaria. Benetako kazetaritza, bene-benetakoa izateko, independentea izan behar du botere politikoarekiko. Hala ez bada, jendearen konfiantza galduko du. Denok dakigu komunikabidea gobernuarengandik gertu dagoen ala ez. Baina gero neurri bakoitzarekin komunikabideak irizpide propioa izan behar du: kritikoa bada kritikoa, txalotu behar badu, txalotu dezala.\nLiburuan erregimeneko eliteak aztertu dituzu. Egiazko aldaketa ez da elite aldaketa. Baina karguak hartuko dituzten pertsonak behar dira. Aski koadrorik bada horretarako?\nGobernu berria hartu behar duten indar guztiek esan dute funtzionarioek hartu behar dituztela goi kargu horiek. Administrazioan badira kargu horiek betetzeko aski funtzionario. Kontseilariak politikariak izan behar dira, baina hortik behera funtzionarioekin egin daiteke lan, merituaren eta gaitasunen arabera. Ez dut uste hor arazorik izanen denik.\nBestalde, aurrekoan CUPeko David Fernandez etorri zen hitzaldi bat ematera. Eta kontatu zigun Ada Colauk Bartzelonan 400 koi kargu behar dituela. Eta horiek gizarte mugimenduetatik hartuko ditu. David Fernandezek galdetzen zuen? Nondik hartuko dituzte 400 pertsona horiek? Gizarte mugimenduetatik, eta gizarte mugimenduak jenderik gabe geratuko dira. Hori ezin da gertatu ez Bartzelonan ez hemen.\nZer gertatuko da elite zaharrekin, oligarkiarekin?\nDauden lekuan segituko dute. Eta hamar urte barru, hogei urte barru ere han izanen dira. Sarrionandiak dio gauzak ezin direla egun batetik bestera aldatu, baina bidea hasi behar da, eta benetako politika egin behar da. Bada kontzeptu bat oso garrantzitsua. Gobernu berri honek erabakiak hartuko ditu. Eta erabaki bat hartzen duenean, onuradunak izanen dira, baina baita kaltetuak ere. Eta horrek arerioak sortuko ditu. Eta hori hasieratik argi eduki behar da.\nAzken finean gobernatzea hori da. Lehentasunak zeintzuk diren argi eduki behar da. Eta lehentasunak argi badaude, ezin da izan nafar guztion gobernua. Amankomuna defenditu behar duzu. Baina horretarako, adibidez, ezinen da deribaziorik egin Opus Deiren klinikara, edo fiskalitatean zorrotz jokatu beharko da Osasunarekin eta Opus Deirekin. Horreki, jakina, arerioak sortuko ditu. Ezin duzu norbaiten aurkako gobernua egin, baina nafar guztien gobernua egitea ezinezkoa da.\nAlor sinbolikoaren garrantzia azpimarratu duzu liburuan, Nafarroa kohesionatzeko Osasuna edo sanferminak erabili dituztela, errealitatea ezkutatuz. Zer da zu zeu bultzatzen ari zaren Txupin Etxepare ekimena.\nJoseba Asiron alkatearen lehen sanferminak mundu osoak ikusiko duen erakusleihoa izanen dira. Gauza asko egiteko aprobetxa dezake bere gobernuak, benetako aldaketa mamitzen ari dela munduaren aurrean demostratzeko. Oso aukera polita da horretarako.\nTxupin Etxepare ekimen horretan Iruñeko Peñen federazioa eta Autobusaren Memoria daude. Juan Etxeparek Txupinazoa botatzeko ohitura asmatu zuen eta errepublikazalea izateagatik fusilatu zuten. La Veleta peñakoek asmatu zuten zuriz janzteko ohitura, eta haietako asko fusilatu zituzten. Txupinazoa eta jantzi zuriak ikurrak dira. Baina haiek pairatu zuten jazarpen politikoa oso erreala izan zen. Bada garaia Txupinazoan hori aitortzeko.\nZuk zeuk diozu sanferminak Nafarroa kohesionatzeko erabili dituztela. Halako neurriekin, ez al dago arriskurik kohesio hori apurtzeko?\nArazoa da kohesio hori nagusiki artifiziala izan dela. Adibide erraz bat jarriko dut: inork ez daki zer diren foruak, baina Salouko jatetxe batean bazaude eta alboko mahaikoak foruen aurka gaizkiesaka hasten badira, erantzuten diezu, eta foruak defenditzen dituzu. Hori barruko sentimendu bat da, baina sentimenduak arrazoitu behar dira, eta ikusi behar da foruak zer diren eta zertarako balio duten. Kohesioa egiazkoa izan dadin lehendabizi kohesio artifiziala salatu behar da.


Ba al dago udari ongi etorria emateko itsasoan bainu bat hartzea baino hoberik? Kantauriar itsasoko uretan errefreskatu, urtearen garai hauetan atsegin handiz hartzen den plana. Horregatik uda honetan galdu ezin dituzun euskal lau hondartza gomendatuko dizkizugu. Beno, ez uda honetan ez beste edozein urtetan, argi dago ezta?Hartu bainujantzia eta toalla azkenean bainua hartuko baitugu kostaldean!\nKontxa: Kantauriar itsasoaren miraria\nKontxako hondartza berezia da. Hiri hareatza gutxik daukate Kontxaren xarma. Kokapenak, formak eta uren lasaitasunak mundu mailako ospea daukan hondartza bihurtu dute, udaren edozein unetan gozatzeko aproposa. Eta hondartza eguna bukatu ostean beti izango dugu izozki bat hartu eta pasealekuan zehar ibiltzeko aukera. Horregatik bakarrik dagoeneko merezi du Donostiara bisita egiteak.\nZarautz: Bainuak, paseoak eta surfa\nEuskal kostaldeko derrigorrezko beste hondartza bat Zarauzkoa da. Hondartza gutxitan gozatuko duzu hainbeste ertzetik paseatzerakoan, ikuspegiaz gozatuz. Gipuzkoako udalerri hau surfaren zaleentzat santutegi bihurtu da. Asko dira bertan olatuez gozatzen aurkituko ditugun surflari taldeak, bai profesionalak zein noizbehinkakoak.\nEreaga: hiri hondartza polita\nGetxo eta Algortako portu zaharraren artean kokaturik Ereagako hondartza aurkitzen da. Hareatza ia kilometro bat olatu txikiekin, bodyboard egiteko edo familian bainua hartzeko aproposa. Bainua hartu eta gero portu zaharra bistatzeko aukera izango dugu, bitxia eta polita, hondartza egun baten ondoren indarrak berreskuratzeko egokia. Kostaldeko plana Bilbotik minutu batzuetara.\nLaga: Urdaibai ondoko edertasun naturala\nKostaldean Bizkairantza aurrera egiten dugu Ibarrangelun bukatzeko. Udalerri txiki honetan, 600 biztanle inguru, hondartza zoragarri bi dauzkate: Laida eta Laga. Bigarren hau gure lurraldeko ederrenen eta ezagunenen artean dago. Ia urbanizaziorik gabe, Laga Urdaibaiko Biosferaren erreserbaren ondoan aurkitzen dugun hondartza natural zoragarria da. Espazio natural honi egindako bisitaldiari bukaera ipintzeko ez dago hareatza honetan bainu bat hartzea baino hoberik.\nBa al zatoz hondartzara?\nEuskal kostaldea ezagutzeko gonbitea luzatzen dizugu Nekaturretik. Kantauriar itsasoak bustitzen duen gure kostaldeak hondartza zoragarri ugari dauzka, bai hirikoak zain naturalak, itsasoa maite dutenentzat liluragarriak. Surflariek, etxeko txikienek edo edozeinek izango dute aukera gure kostaldeko hondartzez gozatzeko. Eta edozeinen ondoan Nekaturreko ostatu bat izango duzu eskura, tokirik hoberenean egoteko aukera eskainiz.


Liberala (eu) - Sorapedia\nC sino Liberalaren lehen egoitza, bigarren solairuan\n(Carlos Orueta 1919)\n2 Olgetako jarduerak\n3 ...eta politikoak\nXIX mende bukaeran olgetarako bi elkarte sortu ziren Soraluzen: Centro de la Amistad (1888) eta Círculo Católico (1891) izenekoak. 1908ko urrian olgetarako beste bi elkarte sortu ziren, eskumako alderdi politikoei lotuta: jeltzale mugimendu berriaren Batzoki Soraluzetarra eta aspaldiko karlisten Círculo Tradicionalista.\nXIX mende osoan Soraluze oso herri liberala izanda, ezkerreko lagun talde batek bere elkartea sortzea erabaki zuen. Izena C sino de la Unión Liberal jarri zioten, eta 1910 urteko martxoak 23an Donostiako Gobernu Zibilak Estatutuak onartu zizkion.\nLehengo egoitza Kalegoen 2ko bigarren solairuan izan zuten (gaur egun Santa Ana), Labaderogainen gainean. Bigarren karlistadan (1872-1876) bertan egon zen Centro de los Amigos edo Centro de la Amistad izenekoa, elkarte liberala hau ere; karlisteei aurre egiteko herria gotortu zutenean zubi bat egin zuten Centro honetatik Udaletxeraino.\nElkartea sortu eta zazpi urte geroago (1917/03/26) estatutuak egokitu zituzten, segururena egoitzaren aldaketa erregistratzeko. Egoitza berria Errabal 22ko lehen solairuan izan zuten, Andikokalean, sasoi bateko Banco de Vizcaya gainean.\nUrteekin, liberalek indarra galtzen hasi ziren, Soraluzen ez ezik Gipuzkoan zein Espainia osoan. Errepublika zaleak, aldiz, oso ondo mantendu ziren. Eta sozialistek gero eta indar gehiago hartzen ari ziren. Herri handietan bakoitzak bere aldetik zebilen, baina Soraluze moduko herri txiki batean, denak batera: Liberalean.\nLiberaleko lagun taldea. Atzeko ilaran, ezkerretik: Felipe Bolumburu, Lorenzo Matas, Ulpiano Azkarate, Enrique Pintado, Paul Esnal, Celestino Cano, Evaristo Arana, el asturiano, Simon Uriarte, Nicomedes Bollain, Jose Corta eta Klaudio Beraza Leton. Erdiko ilaran: Emeterio Mariñela, Antonio Alberdi, Cesario Ezenarro, Saturnino Treviño, Eulogio Matas eta Serapio Alberdi. Aurreko ilaran: Eustakio Suarez, Felipe Azkarate, Francisco Yarza, Pedro Itxaso, Jose Maria Astiazaran, Eulogio Madina, Florentino Argarate, Benigno Alberdi eta Cipriano Alberdi. Eta bi txakur: Kanela eta Markesa.\nOrduko elkarte askoren moduan, Liberalak alde kulturala sustatzen zuen: aldizkariak jasotzen ziren (denok ez zuten diru nahikorik erosteko), liburutegia zegoen, hitzaldiak eddota txango kulturalak antolatzen ziren (Debako Ostolaza Fundazioa ezagutzera, esateko)...\nMusikak ere garrantzia handia zuen. Liberalak bere banda zuen: Paz y Labor izenekoa. Udalaren "kolorea"ren arabera, herriko kaleak gora eta behera alaitzen zituzten... edo irtetzeko debekua zuten.\nEta Liberalekoek ohitura zein musika modernoak oso gertutik jarraitzen zutenez, domeka arratsaldetan musika bandako batzuk Jasbana sortu zuten, pianoa eta kontrabaxuak lagunduta. Eta dantzarako musika zen, “agarrao”. Círculo Tradicionalistan, esateko, dantzarik ez zen egiten, pekatua zelako.\nDena dala, dantzaz aparte pekatu handirik ezin egin: saloiaren erdi erdian zutabe borobila zegoen, eta bertan Santiago Gojeascoechea Fati egoten zen makil handi batekin erritmoa markatzen, eta bikoteak zaintzen aldi berean, ezer arrarorik ez gertatzeko. Berak markatzen zuen piezak noiz bukatu.\nLiberalen pare parian bizi zen neska zahar batek, Hijas de María lehendakaria bera, dena zaintzen zuen Abarkateronekoa bere etxetik. Dantza pekatua zenez, eta liberalen seme-alabak bertara joaten zirenez, ba gero Hijas de María kongregaziotik bidaltzen zituen, bera zen lehendakaria eta! Mezatan ere, neskak taldetan egoten ziren, bakoitza bere maistrarekin; eta pekatua zutenak, esate baterako Liberalenera dantzara joandakoak, aldare ondoan jartzen zituzten denon bistan.\nLiberalekoak ez ziren batere elizkoiak, elizaren kontrakoak baizik. Esateko, aratostetan Piñata igandeko dantzaldi berezia izaten zen: garizuma hasita zegoen baina ihauterietako azken dantza izaten zen; gainera pastelak izaten ziran, eta umeak bertara joan behar pastelak jatera!\nPaz y Labor musika banda\nOstolaza Fundazioaren bisita liburua (1930)\nLiberalean ezkerreko jendea biltzen zen, gehien bat liberalak, errepublikanoak eta sozialistak.\nMitinak eta hitzaldiak egiten zituzten bertan, eta ezkerreko propaganda banatu. Errepublikanoen eraginez, elizaren kontrako jarrera sutsua zuten. Halaxe, 1913 urtean hitzaldia antolatu zuten azaltzeko erabili beharreko baliabide eraginkorrak, apaizekin behin betiko bukatzeko. Halaxe kexatu ziren jeltzaleak, behintzat, orduko alkate katolikoak (hau da, karlistak) Liberaleko txarangari baimena ematen zionean goiz, arratsalde eta gauez domeka guztietan jotzeko, eta gainera eskupekoa eman ziola, dirutan; baina Batzokiko espatadantza taldeei ez ziela laga herriko plazan dantzatzeko jaietan.\n1916 urtean Errenteriako Círculo Liberalek eraikin berria inauguratu zuen, eta Soraluzeko Liberalak telegrama bialdu zuen, bat eginez. 1918ko ekainak 2an beste telefonema bialdu zion Hernaniko Círculo Liberalari, 1874 setioaren bukaera gogoratzeko honek jaia ospatu zuenean.\n1923 urtean José Madinabeitia sozialista hil zen Eibarren. Alderdikideek egundoko dolu-segizio zibila antolatu zuten tren geltokiraino, familiak Oñatira, jaioterrira, eraman nahi zuela eta ("gorputza abadeek bahitu bazuten, arima Eibarko sozialistekin geratu zen, libre"). Maltzagan hilkutxa trenetik jeitsi eta automobilean sartu zuten. Soraluzetik pasatzerakoan, langile mordoa zegoen zain eta C@sino de la Unión Liberaleko batzorde batek doluminak eman zizkion familiari.\nEzkerrekoa izanda, patroiek ez zuten oso gustoko Liberala. Primo de Rivera diktaduran, 1929 urtean, egoitzaren jabea estutu omen zuten Liberala bertatik egozteko, baina 4 urteko kontratua egin zutenez, ezin izan zuten ezer egin. Arrakasta handiagoa izan zuten Gaiarre zinemarekin: sindikatukoak bertan biltzen ziren, eta patroiek ("fabrikako kazikeek") lortu zuten jabeak ezetz esatea langileei.\n1930ko urriak 26an Liberaleko 53 lagun, bazkide eta zaleak, Debako Ostolaza Fundazioa bisitatu zuten, eta bertako bisita liburuan denok sinatu zuten. Fundazioaren sortzailea, José Manual Ostolaza Zabala, errepublikazale liberal sutsua zen.\n1932 urtean Niceto Alcalá Zamorak, Errepublikako Presidenteak, Eibarrera egin zuen bisita (1932/09/13). Soraluzetik pasatzerakoan, C sino de la Unión Liberalen aurrean geratu zen, jendea agurtzeko.\n1936ko uztailak 17an militar batzuk Espainiako Errepublikaren kontra altxatu ziren. Arrakasta ez zen osoa, eta Espainia bitan banatu zen: gerra zibila hasi zen.\nSoraluze Errepublika aldeko esparruan geratu zen. Baina irailak 22an karlistak herrian sartu ziren, eta C sino Liberal bukatu zen, betiko.\n↑ Beren estatutuetan "recreo" agertzen da.\n↑ Etxe bereko behe solairuan Circulo Tradicionalista zegoen.\n↑ Jazz Band.\n↑ Fatty, ingelesez lodia.\n↑ Piñata domeka. Garizumako lehen igandea, toki askotan oraindik aratosteak ospatzen zituzten.\n↑ Vida local. Soraluze (Euzkadi 1913/09/02).\n↑ Cronica de Eibar. La muerte de Madinabeitia (El Socialista 1923/01/12).\n↑ Vascongadas. Manejos torpes (El Socialista 1929/01/15).\n↑ Ostolaza Fundazioaren historia. Deba Kultur Elkartea (webgunea, gazteleraz).\nRetrieved from "http://www.sorapedia.eus/index.php?title=Liberala_(eu)&oldid=27086"\nThis page was last edited on 22 February 2022, at 22:02.


"Arazoa baliatuta, indartu eta zabaldu egin dugu proiektua" - Bizkaiko Hitza\n“Arazoa baliatuta, indartu eta zabaldu egin dugu proiektua”\n2018, urtarrilak 26 Bizkaia, Elkarrizketa 1485\nDesagerrarazi egingo zela zabalduz abiarazi zuen urtea Biba Bilboko herri kultur proiektuak. Urteko jardunera ozta-ozta helduta, desagertzeko asmo irmoak ustekabean harrapatu zuen bat baino gehiago, eta zalantzaz bete zituen sare sozialak. Proiektu xumea zen Biba, herritarra eta agenda murritzarekin. Alta, berezia zen, eta baita erreferentea ere hainbat bilbotarrentzat. Horregatik, berriak hautsak harrotu zituen.\nKanpaina amaitu egin da, eta, desagertzetik urrun, egoerari bira eman eta bizi baino biziago dago egun proiektua. Izena aldatu beharra zuten, eta, arazoa aukera bihurtuz, haien jarduna hedatzeko eta proiektua indartzeko erabili dute aldaketa. Bira deitzen da orain, eta berrinaugurazio festa ospatu zuten aurreko asteburuan. Oihana Bartra (Bilbo, 1984) da proiektuko kideetako bat, eta haren nondik norakoei eta etorkizunari buruz aritu da hizketan.\nBiba desagertzera zihoan, baina egoerari bira ematea lortu duzuela dirudi, ezta?\nArazo batzuk izan genituen izenarekin, eta ez zaigu aldatzea beste aukerarik geratu. Orduan, jada izena aldatu behar genuenez, kanpora begirako kanpaina bat abiatzea erabaki genuen, oro har arazoari alderdi positiboak bilatuz eta gure jarduna sustatzeko baliatuz. Hortik etorri zen Bira; fonetikoki antzekoa da, eta aukera eman digu proiektuari indarra txertatzeko eta jende gehiago biltzeko gure inguruan.\nAldaketa handiak ekarriko ditu horrek?\nKomunikazio kanpaina bat izan da batik bat, eta, beraz, ez da egongo sekulako aldaketarik; hots, ildo beretik jarraituko dugu lanean. Hala ere, programazioa indartu nahi dugu; adibidez, hor daude Hamburgo Platz literatur proiektua eta hilabetero egingo den swing ikastaroa. Horretaz gain, proiektutxoekin gabiltza, eta baditugu hainbat gauza buruan, baina oraindik ez ditugu aurkeztu. Dena dela, proiektuaren helburua berbera da: euskal kulturaren alde eragitea, era herritar batean.\nNolakoa izan da gaur egunera arte egindako ibilbidea?\n2016ko urritik gaude martxan; hots, ez gara urtebete eta erdiko jardunera heltzen, baina oso pozik gaude egindako ibilbidearekin: bai eduki duen harreragatik, bai jendearen parte hartze handia dela eta. Bi norabideko proiektua izatea nahi genuen: guk eskaintza bat izatea, baina baita jendeak guri proposamenak egitea ere; haien espazio modura ere ulertzea Bira. Pixkanaka bada ere, lortzen ari garela uste dut; gero eta jende gehiago etortzen zaigu ideiekin eta proposamenekin, eta proiektuarekiko interesa azaltzen du.\nOztopoak ere topatuko zenituzten bidean…\nOztopo nagusia ekonomikoa izaten ari da; azkenean, irabazi asmo gabeko elkarte bat garen heinean, mugatuta gaude batzuetan nahi ditugun ekintzak aurrera eramateko orduan. Azken finean, aurrekontua ez da oso handia, eta, beraz, ez dugu nahi genukeen bezain libre jokatzeko aukera. Hala ere, pozik gaude momentuz dagoenarekin, eta, gutxinaka bada ere, aurrera egiten ari gara.\nZer eskaintza egiten dio Birak Bilbo bezalako hiri bati?\nHasteko, espazio bat eskaintzen dio, jendeak era aktiboan zein pasiboan erabil dezan. Sortzaileek, adibidez, bertan egin ditzakete haien emanaldiak, erakusketak… hau da, sormen lanak eskaintzeko eta ikusarazteko aukera ematen die Birak. Bestetik, kultura kontsumitzen dugunontzat ere, Bilbon, orain arte oso murritza izan den beste eskaintza mota bat egiten digu. Igual formatu txikian eta ez oso maiztasun handiarekin, baina askotarikoa eta desberdina, kulturaz gozatzeko aukera ematen duena.\nZergatik behar dira zuena bezalako proiektuak Bilbon?\nNire ustez, ezinbestekoa da Bilbon gurea bezalako proiektuak egotea. Alde batetik, guk garrantzi handia ematen diogulako batetik, kultura herritarrari, eta, bestetik, euskara sustatzeari. Horregatik saiatzen gara euskarak presentzia handia izan dezan gure emanaldietan. Egia da, filosofikoki, ez ditugula euskarazko gauzak soilik antolatzen, baina, praktikan, egin ditugun ekimen eta ekintza gehienak euskaraz izan dira, eta horrek garrantzi berezia ematen dio: Bilbon kultura eskaintza murritza bada euskal kulturaren eskaintza are murritzagoa delako.\nZer-nolako balorazioa egiten duzue egindako jardunaz?\nAzkenean, martxan jarri gara; egia da oraindik asko daukagula ikasteko eta egiteko, azken finean, oso denbora gutxi daramagulako. Hasierak beti dira zailak, baina horri eutsi diogu, proiektuak bizirik jarraitzen du; hazten eta indartsu dago. Momentu polit asko ere izan ditugu, eta lortu egin dugu, hein batean gutxienez, erreferentzia bat garatzea eta hedatzea. Jendeak ezagutzen du, eta badaki Bira (edo Biba) izeneko espazio bat existitzen dela Bilbon, gainera, euskararen arnasgune dena, eta hori garrantzitsua da oso guretzat.\nNolakoa da horrelako proiektu baten atzean dagoen lana?\nLana sailkatzen eta lantaldetan banatzen saiatzen gara, baina egia da lan asko dagoela atzetik. Programazioari lotuz, agenda osatu behar da: ekimenak pentsatu, jendearekin harremanetan jarri, eta gero emanaldietan bertan egon. Komunikatiboki ere lan asko eskatzen du, kartelak egitea, sare sozialetan ibiltzea… eta tabernariena ere ez da lan makala. Hala ere, guk gustura egiten dugu, proiektuaren parte delako eta egiten ari garen horretan sinisten dugulako.


About: My Family (filma)\nMy Family - Mi Familia (euskaraz Nire Familia) 1995eko Gregory Nava estatubatuar zinema zuzendariak zuzendutako drama film independiente bat da. Kaliforniako mexikar estatubatuar familia baten istorioa belaunaldiz-belaunaldi azaltzen du. 1995eko Donostiako Zinemaldian lehiatu eta OCIC Saria irabazi zuen. Filmaren zatirik handiena ingelesez eta gaztelaniazko azpitituluekin egin zen, halere familiako senideek euren artean gaztelaniaz bakarrik mintzatzen diren zatiak ere badaude.\nMy Family - Mi Familia (euskaraz Nire Familia) 1995eko Gregory Nava estatubatuar zinema zuzendariak zuzendutako drama film independiente bat da. Kaliforniako mexikar estatubatuar familia baten istorioa belaunaldiz-belaunaldi azaltzen du. 1995eko Donostiako Zinemaldian lehiatu eta OCIC Saria irabazi zuen. Filmaren zatirik handiena ingelesez eta gaztelaniazko azpitituluekin egin zen, halere familiako senideek euren artean gaztelaniaz bakarrik mintzatzen diren zatiak ere badaude. (eu)\nMy Family (filma) (eu)\ndbr:My Family (filma)\nwikidata:My Family (filma)\ndbpedia-de:My Family (filma)\ndbpedia-fr:My Family (filma)\ndbpedia-it:My Family (filma)\ndbpedia-nl:My Family (filma)\ndbpedia-pl:My Family (filma)\ndbpedia-wikidata:My Family (filma)\nMy Family - Mi Familia (eu)


Zenbat azukre kontsumitzen dugu gure egunerokoan? Eta zenbat jan beharko genuke? Erosi dudan honek azukrea du? Galdera hauek erantzun eta azukreak gure gorputzean duen eraginaren inguruan arituko gara elikadura tailer honetan. Saioa amaituta, etxeko armairuak arakatu eta jaten ditugun produktuek zenbat azukre duten aztertzera animatzen zaituztegu. Benetan osasuntsua al da jaten duguna?\nIkasleak gaztetatik elikadura eta nutrizoaren munduan murgildu eta elikadura ohitura osasuntsuak sustatzeko, gure nutrizio lantaldeak saio ezberdinak antolatzen ditu ikasturtean zehar. Eta Mahi-Mahin guztion ongizatea zaintzea helburu dugunez, saio hauek zuekin ere partekatu nahi ditugu, modu laburtuan bada ere.


Paul Vieille - Wikipedia, entziklopedia askea.\nParis, 1854ko irailaren 2a\nParis, 1934ko urtarrilaren 14a (79 urte)\nkimikaria eta military engineer (en)\nMontyon Science Award (1887)\nPaul Marie Eugène Vieille (Paris, Frantzia, 1854ko irailaren 2a - Paris, Frantzia, 1934ko urtarrilaren 14a) frantses fisikaria izan zen.\nKerik gabeko bolbora\nKerik gabeko bolbora asmatu zuen, nitrozelulosa gai indartsu baina egonkortasun gutxikoa jaurtigaien bultzatzaile bihurtzeko ahaleginean. Zenbait gai disolbagarrirekin nahasi zuen nitrozelulosa, eta hala asmatu zuen B bolbora 1885ean. Hartatik sortu dira geroztik asmatu diren kerik gabeko bolbora eraginkor guztiak.\nBestalde, talka-uhinei buruzko garrantzi handiko ikerketak egin zituen, Marcellin Berthelot kimikariarekin batera.\nMultimedia: Paul Vieille\nISNI: 0000 0000 7730 6586\nBNF: 125697777 (data)


Free birtual Islandiako teklatuaren diseinua online | Loderi.com\nTeklatu birtuala Islandiako online\nVirtual Islandiako teklatua online free\nZinta Islandiako zerbait behar baduzu, baina ordenagailua edo ordenagailu eramangarri English diseinua - teklatu birtuala Islandiako zure ordenagailuaren pantailan behar duzu. Oso erraza da erabiltzeko eta erosoa da. Gune bat zerbait ez duzula gustuko edo zerbait funtzionatzen ez badago edo ez da egia - mesedez iezaguzu. Oso garrantzitsua da guretzat da. Loderi.com erabiliz teklatu birtual Islandiako On, erabat dohainik eta online ahal u: • Idazteko gogoko Islandiako hizkuntza-line on; • mezuak bidaltzeko lagunak rechtstreeks gure gune batetik; • Google eta YouTube denak bat ere (leiho berri batean irekiko da) • itzulitako Google itzultzailea erabiliz denak bat ere (leiho berri batean irekiko da) • Egin post on Facebook eta Twitter-en tweet; • zure oharrak idazketa jarraitua geroago Save (Sartu zaitez); • deskargatu eta zure dokumentuak inprimatu.\nIslandiako teklatu birtual bat idazten - libre eta erraza da\nDenbora luzean zehar gune interface eta Islandiako teklatuaren diseinua zure erosotasunerako probatu dugu. Eta orain, zure konfidantza idazten erosotasuna-, gure Islandiako teklatuan online pantailan edo zure monitorea dugu. Lord u online standard Islandiako teklatua (QWERTY) teklatua eta Irudikapen zon erabil daiteke. Laster Islandiako teklatua gehitu egingo dugu alfabetoaren formularioa. It zinta letrak oso erraza da, itzuli, inprimatu eta gorde, Facebook eta Twitter-ekin lagunekin harremanetan mantentzeko. Eta edo ikastaroa - zer Google bilaketa eta YouTube bideo gabe Internet da? Ekintza guztiak egiten dira sintesi gure web orrian klik batean - saiatu da! Era berean, u zure inprimakien gorde daiteke, geroago etengabeko horiek arku dat (Facebook, Twitter edo Google erabiliz hasi behar duzu).\nNola lortu zure webean teklatu birtuala erabili Islandiako?\nU zure webgunean hil instalatu gure link, botoia, edo online birtual Islandiako teklatu osoa - honetarako kopiatu eta itsatsi kode hemen zure webgune edo blogean behar duzu. Idazten digu eta deskribatzeko zer falta da - behar duzu ezaugarri hil iradokizunak gustura gaude (xehetasun gehiago - hobeto) - duzuna egingo dugu!\nIslandiako English teklatuaren itzulpenak batetik online\nIslandiako teklatuan taped online testua itzultzeko, egin klik Translate eta barri batean ezagunena mundu osoan online itzultzaile zabalduko da Google-ek. Berez, itzulpenaren English Islandiako batetik, baina bere diskrezioa bakarra, beste edozein aukeratu ahal izango duzu.


EUSKADIKO ERRUGBI FEDERAZIOA ITXITA\nEmakumezkoen Euskal Selekzioa, CESA VII 2021ko txapelduna\nHARRESIAK APURTUZ – Errugbi inklusiboko txapelketa 2021-07-04\nEMAKUMEZKOEN EUSKADIKO SELEKZIOA ESPAINIAKO TXAPELKETARA\nJARDUERA FISIKOA ETA KIROLA. GALDERA ERANTZUNAK 21.06.30\nEEFko UDAKO ORDUTEGIA\nEKAINARK 30 – EMAKUMEZKOEN ERRUGBI 7KO DEIALDIA\n2021-06-26ko ASTEKO PROGRAMAZIOA\nBy José Miguel on\t 9 iraila, 2019 Berriak\n-Biarritz Olympique menderatu zuen 17-10eko puntuazioarekin.\n-Ordizi-k Anglet-i irabazi zion 50-7\n-Iparralde eta Hegoaldeko zazpi talde elkartu dituen txapelketa, oso arrakastatsua izan da kirol aldetik.\nGipuzkoan ospaturiko lauko final batean Aviron Bayonnais Euro Basque Rugby Challenge-ko lehenengo edizioko irabazle bihurtu da Biarritz Olympique-ri Altamiran (Ordizia) 17-10 irabazi ondoren.\nJokaturiko beste partiduan, Ordiziak Anglet menderatu zuen 50-7. Azken sailkapenaren buru Aviron izan zen, Biarritz-ek jarraiturik, Ordizia, Hernani-Atletico San Sebastian, Anglet, Getxo eta Bera-Bera, ekitaldi honetan estreinatu diren talde direnak.\nMugazgaindiko txapelketak Nouvelle Aquitaine, Eusko Jaurlaritza eta Nafarroako gobernuaren laguntza jaso du, errugbiko C.D 64, Euskadiko Federazioa eta Nafarroako Federazioaz gain.\nFinalera bertaratu ziren, beste hainbaten artean, Aitor Esteban, Aldundiko biltzarreko EAJ-ko bozeramailea; Azur Ezenarro, Ordiziako alkatea; Rebeca Ubera, EH-Bilduko parlamentaria Gasteizen; Urko Aiarza, EH-Bildu-ko kanpo harremanak; Paco Arizmendi, Iparraldeko Euskadi Buru Batzar-eko kidea eta Arola Urdangarin, Euroregion-eko bulegoko zuzendaria.\nEuskadiko Errugbi Federazioko lehendakaria, Iñaki Laskurain; Iñaki Rica, Euskadiko Federazioko zuzendaritzako kide; Jose Luis de Castro, Ordiziako lehendakaria; Alberto Zubeldia, Getxoko lehendakaria; Jean Baptiste Aldige, Biarritz Olympique-ko lehendakaria eta Matthew Clarkin, Biarritz Olympique Pro 2-ko Kirol zuzendaria.\nKirol aldetik, jokaturiko bi partiduetan, Aviron Bayonnais eta Ordiziak, nagusiatsunarekin irabazi zituzten partiduak. Lehenengo topaketa, Euskal Telebistak 12tan zuzenean eman zuena, aurreko larunbatean irailaren 7an, Aviron Bayonnais, Biarritz Olympiquerekin topatu zen.\nLehenengoak irabazten amaitu zuten, 17-10, txuri-urdinen nagusitasunarekin lehenengo zatian, zeina 14-0 amaitu zuten haien alde,eta Biarritz bere hogeita bi-ko lerroan sartu ondoren eta asko kostata Aviron-en presioa gainetik kendu zuena, bere hegalean Mamao jokalaria edukita, lehenengo taldeko jokalari profesioanala, lasterketa ikusgarriak burutzen dituena zelaiaren alboetatik.\nBi hamabostekoak eskuz jokatzea bilatu zuten zelaiaren edozein tokitan, Altamiran zeuden zaletuak eskertu zutena.\nBigarren zatian, lehenengo berrogei minutuetako nagusitasun hori gainetik kentzea lortu zuen Biarritzek, baita entsegu bat lortu ere, transformatu ez zuena, eta Baionak lorturiko kolpe batekin 17-10eko emaitza geratu zen. Honek eragin zuen Ordizia-Anglet-en partiduan gertatuko zenaren arabera erabakiko zela txapelketa nork irabazi.\nOrdizia, beste maila batean.\nEuro Basque Rugby Challengeko lauko finalaren bigarren partiduak ez zuen kolorerik izan. Ordizia, berrogeita hamar puntu lortu zituena, nagusi izan zen entsegu tranformatu bat lortu zuen Anglet baten aurrean.\nLehenengo berrogei minutuetan markagailua 31-7 geratu zen, eta zelaian gertatu zena argi uzten duen 50-7 batekin amaitu zen. Espainiako Ohorezko Maila hasteko aste bat falta denean, Ordizik mailako aurkari bat izatea espero zuen, baina ez zuen aurkitu, eta bere maila erakustea galarazi zion honek.\nAurrelariak arazoak sortu zizkizon Anglet-i. Hamabi minututan 14-0-ko markagailuarekin erabakita zegoen partiduan, kolpe asko izan ziren. Emaitza horrekin eta goizean eman zenarekin, Aviron Bayonnais-ek Euro Basque Rugby Challenge polit bat irabazi zuen, non Iparralde eta Hegoaldeko taldeak elkar topatu diren.\nEuskal errugbia elkartzea ahalbidetu duen lehenengo edizioa izan da eta jarraipena izango du emakumezkoen topaketekin eta erregional mailako gizonezkoen hamabostekoekin, txapelketako zirkulua osatzeko. Alaitasuna ekarri duen txapleketa bat izango da, lehenengo edizio honetan antolakuntzatik kanpo zeuden zailtasunei aurre egin ondoren.


Adikzioen Prebentziorako Tokiko Plana osatu du Udalak, esku-hartzeak hobetzeko eta herritarrak sentsibilizatzeko | Tolosa\nAGIPAD-ek udal prebentzio teknikariaren laguntzarekin garatu du plana eta herriko hainbat eragilek eta elkartek parte hartu dute. Datu kuantitatiboak eta kualitatiboak aztertu dira plana osatzeko.\nJasotako datuen arabera, alkohola, tabakoa eta marihuana dira gehien kontsumitzen diren substantziak\nTolosako herritarrak adikzioei lotutako arazoaren inguruan sentsibilizatzeko eta formatzeko, udalerriko biztanle talde zaurgarrienetan prebentziozko esku-hartzearen intentsitatea indartzeko, prebentziozko esku-hartzean hobekuntza bultzatzeko, eta adikzioen inguruan etengabeko berrikuntza eta egokitzapena sustatzeko, Adikzioen Prebentziorako Tokiko Plana osatu dute Udalak eta AGIPAD elkarteak. Tolosako errealitatea ezagutzeko, herriko hainbat eragilek ere parte hartu dute plana osatzeko prozesuan.\nJasotako datuen arabera, alkohola, tabakoa eta marihuana dira gehien kontsumitzen diren substantziak, bai gazteen artean eta baita helduen artean ere. Gazteen artean alkohola da gehien kontsumitzen den sustantzia, baina marihuanaren, edari energetikoen eta Vaperren kontsumoa ugaritzen ari da. Adinaren arabera, kontsumitzen den sustantzia mota ezberdina da, baina geroz eta gazteago hasten dira kontsumitzen. 20 urtetik gorako gazteen artean kokaina, MDMA, Speed-a eta ketamina kontsumoa ere ematen da, batez ere asteburuetan edo jai egunetan.\nHelduen artean alkoholaren kontsumoa oso normalizatuta dago, eta bestelako droga mota batzuen kontsumoa ematen bada ere, kontsumo hau ezkutuagoan dago.\nSustantziarik gabeko adikzioek ere gora egin dute, tartean mugikorraren erabilerak eta apustuek. Bideo jokoen inguruko kezka nabarmena da herriko ikastetxeetan eta apustuak egiten hasteko adinak behera egin duela ere nabarmendu dute datuek.\nCovid-19aren egoerak ere adikzioen alorrean eragina izango duela jasotzen du planak. Pandemiak osasunean, ekonomian eta sozializatzeko moduan izan duen eraginak, isla izango du adikzioetan ere, eta, horregatik, aisialdi denborak eta uneak ahalik eta seguruenak izateko beharra azpimarratu da planean. Aisialdirako ekintzak eta eremuak herritar guztiei zabalduta egon behar dira, baina batez ere nerabeei eta gazteei, aisialdi alternatiboa, hezitzailea eta osasungarria erraztuz.\nEsku hartze ekintzak\nAdikzioen Aurkako Tolosako Planak 16 esku-hartzeko ekintza jasotzen ditu, honako hauek, esaterako:\nGazteei zuzendutako aisialdi eskaintzan, kale heziketako programetan edo familia esku hartze programetan parte hartzen duten nerabeekin eta gazteekin adikzioei aurre egiteko gaitasuna sustatzeko programak garatzea.\nHerriko jai nagusien testuinguruan (inauteriak, San Joanak…) ekintza planak jorratzen jarraitzea\nAntolatzen diren ekintzetan adikzioen legea betezen dela bermatu eta alkoholdun edariak saltzen edo kontsumitzen badira kontsumo arduratsu baten aldeko mezuak indartu\nEskola programak diagnostikoak jasotako beharretara egokitu eta irakasleei prestakuntza ematea ikasgeletan prebentzio lana finkatzeko\nFamilia zaurgarrienekin adikzioei aurre egiteko gaitasuna sustatzeko programak garatu\nGazte lokaletan adikzioei aurre egiteko edo arriskuak murrizteko programak garatu edo daudenak indartu\nAdikzioak eta mendekotasunak tratatzeko baliabideen berri eman herritarrei eta kontzientziazio kanpainak garatu\nAipatutako ekintzak zein Tolosako Udalak eta AGIPAD elkarteak osatu duten Adikzioen Aurkako Planean jasotako gainerako ildo estrategikoak eta ekintzak 2021 eta 2025 urteen artean garatuko dira.\nPlanaren osaketan parte hartu duten eragileei aurrez aurre aurkeztu eta azaldu zaizkie planaren xehetasunak. Aurkezpeneko bideoa zein Adikzioen Aurkako Plan osoa Tolosako Udalaren webgunean ikusi daitezke: https://labur.eus/Ul6Ds


OEM presio diferentziala tenperatura konstanteko ur zentroko lantegi eta hornitzaile | Wandekai\nPresio diferentziala Tenperatura konstanteko ur nahasien zentroa\n1. Tentsio nominala: 220V 50HZ\n2. Nahasketa termostatikoaren balbularen tenperatura kontrolatzeko gama: 35-60℃\n(fabrikako 45 ezarpena℃)\n3. Ponpa zirkulatzailearen burua: 6m (bururik altuena)\n4. Tenperatura mugatzailearen tartea: 0-90℃ (Fabrikako 60 ezarpena℃)\n5. Gehienezko potentzia: 93W (Sistemaren exekuzio-denbora)\n6. Presio diferentzialaren saihesbide balbula sorta doitzea: 0-0,6bar (Fabrikako ezarpena 0,3bar) 7. Tenperatura kontrolatzeko zehaztasuna:±2℃\n8. Hodiaren presio nominala: PN10\n9. Azalera 200 metro koadrotik beherakoa da 10. Gorputz materiala: CW617N\n11. Zigilua: EPDM\nUraren zentro mistoa zoru zoruko berokuntza sistemetan aplikatzen da. Berokuntzaren ibilgailuaren tenperatura altuko ura eta berokuntzako itzulerako uraren tenperatura baxuko ura nahasten ditu.\n① Ihes-balbula: ihes automatikoa sistema egonkor mantentzeko.\n② Tenperatura mugatzailea: sistema tenperatura mugatzailearen arazketa tenperatura lortzen duenean, geldiarazi lotura ur bonba\nPressure Presio diferentzialeko balbula: sistemaren barne egonkortasuna mantendu eta sistema babestu\n④ Balbula termostatikoa: behar den tenperatura doitu eta tenperatura konstante mantendu\n⑤ Hustubide balbula: saneamendu isurketarako komenigarria da errendimendu hobea lortzeko\n⑥ Ur ponparen engranaje zona: 3 maila doikuntza erosotasun maila desberdinetarako.\n⑦ Termometroa: benetako tenperatura bistaratzen du, sistemaren erabilera kontrolatzeko\n1. Ura nahasteko gailua fabrikatik irten aurretik, ur nahasketarako balbula termostatikoa, tenperatura-mugatzailea, presio diferentzialaren saihesbide-balbula eta ur-ponparen potentzia ohiko moduan ezarri dira; Benetako ingurune erabileraren arabera, oinarrizko arazketa ere egin dezakezu produktuaren esperientzia hobea lortzeko.\n2. Ura nahasteko gailua zoruaren hustubidea duen leku batean instalatu behar da; komenigarria da etorkizuneko mantentze-lanetarako, konponketarako eta ordezkoetarako, eta galerak eragitea saihesten du.\n3. Ura nahasteko gailua klimatizazioko profesionalek instalatu eta araztu beharko lukete; Aukeratu ekipoak konektatzeko bat datozen osagaiak, uraren sarrera eta itzultze sistemak ez dute funtzionatuko kontrako moduan instalatuta badago.\nKalitate bikaina Produktuen diseinua eta garapena, produkzioa, salmentak eta merkataritza multzo profesional bat da, enpresa profesionalen balbula gisa (iturgintza)\nAurreko: Letoi PEX irristailua


Asier Zurinaga eta José Manuel Monje, zigortuak\n22 Ira 2014\nDiziplinako Epaileak, Kaiku AKK patroia eta presidenteak zigortu du Getxoko Estropaden XXXVI. Ikurrina izandako gertakizunengatik\nACTko Diziplina epaileak hurrengo zigorrak ezartea erabaki du:\na) Asier Zurinaga jaunari, Kaiku AKK patroia, 800 eurotako isuna bat jartzea ACTko arau hauste batengatik e) 14. artikuluan. Hau da, kirolez kontrako jarduera edo ekintza bat sustatzeagatik.\nb) Asier Zurinaga jaunari, Kaiku AKK patroia, 800 eurotako isuna bat jartzea ACTko arau hauste batengatik f) 14. artikuluan. Hau da, ACTren kontrako ekintzak edo adierzpenak egitea, bai bere direktiboei edo elkartearekin zerikusirik daukan edozein pertsonaren kontra.\nc) José Manuel Monje jaunari, Kaiku AKK presidentea, 800 eurotako isuna bat jartzea ACTko arau hauste batengatik e) 14. artikuluan. Hau da, ACTren kontrako ekintzak edo adierzpenak egitea, bai bere direktiboei edo elkartearekin zerikusirik daukan edozein pertsonaren kontra.\nZigortutako gertaerak, Getxoko XXXVI. Ikurrina, uztailaren 26an, izan ziren. Esan beharra da, interesatuek epailearen ebazpenaren aurka helegitea aurkeztu dezakete.


Hondartzetako sorospen zerbitzuen kudeaketa eta Santiagoko zerbitzuetako eraikinaren gaia landu zituzten urriko plenoan - Zumaia - Baleike.eus\nHondartzetako sorospen zerbitzuen kudeaketa eta Santiagoko zerbitzuetako eraikinaren gaia landu zituzten urriko plenoan\nBaleike 2019-11-07 10:47\nUdal plenoak aho batez onartu zuen Santiago hondartzako zerbitzuetako eraikin berriaren eraikuntzarako esleipen prozedura ahalbideratuko duen kreditu aldaketa.\nHondartzetako sorospen zerbitzuen kudeaketa eta Santiago hondartzako zerbitzuetako eraikinaren gaia landu zituzten pasa den ostegunean, azaroaren 31ean, egin zen ohiko osoko bilkuran, udaletik jakitera eman dutenez.\nUdal plenoak aho batez onartu zuen 2019ko 19. kreditu aldaketa, 280.000 euroko diru-partida erantzukizuneko kreditu bidez erabiltzea ahalbideratuko duena. Kreditu aldaketa honen bidez, Santiago hondartzako zerbitzuetako eraikinaren gauzatzerako esleipen prozesua martxan jarri ahal izango du Zumaiako Udalak, aurrekontuen onarpenaren zain egon gabe. Zehazki, Santiago hondartzako sorosleen, komunen eta aldagelen zerbitzua emateko beharrezko lanak egiteko esleipen prozesua jarriko dute martxan.\nOsoko bilkurak hondartzetako sorosle zerbitzuak Gipuzkoako Foru Aldundiak kudeatzeko eskatzeko mozioa ere landu zuen, EH Bilduren proposamenez. EH Bilduren aldeko bederatzi botoekin, eta EAJren (7) eta PSEren (1) abstentzioarekin onartu zen mozioa.


Ehun urteko paisaian 111 pauso\n2020ko apirilaren 01a, asteazkena | Ordua Euskal Herrian 21:10:57\nAzaroaren 23an Duzunaritzen egun-pasa\n2019ko azaroaren 04a\nARGIA aldizkariaren mendeurrena ospatzeko egunpasa eder bat antolatu dute EHKOlektiboak, Biharko Lurraren Elkarteak eta ARGIAk elkarlanean: azaroaren 23an Duzunaritzera goaz, Jon Harloucheten Idiartia etxaldera. EHKOlektiboak hiru hilero egin ohi duen Baserriko Uzta ekimenaren baitako ekitaldia ere izango da egun-pasa hau.\nJakoba Errekondorekin ibilaldia eta Jon Harloucheten etxaldean bazkaria\n10:30ean Idiartia etxaldean jarri dute hitzordua, eta aurkezpenak egin ostean, 11:00etan ibilaldia aterako da bertatik: bidean ikusiko dugun paisaiaren inguruko azalpenak emanen ditu Jakoba Errekondok. 12:30ean Idiartiara itzuli eta aperitifaren ondoren etxaldea eta bertan egiten duten jarduera ezagutzeko bisita eginen dute Jon Harlouchet laborariaren eskutik. 14:00etan bazkaria izanen da: salda edo krema, espeziadun behi sukalkia polenta kremarekin eta etxeko jogurtak.\nBazkalostea Itxaro Borda, Sustrai Colina, Pantxika Maitia eta Ibon RGren eskutik\nJakoba Errekondoren 111 izeneko liburua argitaratzear da Argia, eta liburuaren aurkezpena Idiartia etxaldean egingo dute, bazkalostean. Errekondok Argian idatzitako 1.111 artikuluetatik hautatutako 111 artikuluen bilduma da liburu hau. Baina badu berezitasun bat: Euskal Herriko hainbat alorretako 22 pertsonak irakurri eta hautatu dituztela Errekondoren artikuluak. Hautaketa horretan parte hartu duten Itxaro Borda, Sustrai Colina eta Pantxika Maitiak solasaldi berezia egingo dute bazkalostean liburua aurkezteko, 16:00etan. Jarraian, “Buztinezko Etorkizuna” testua irakurriko du Itxaro Bordak, Ibon RGren musikaren laguntzaz eta Sustrai Colinak bertsoz iruzkinduta.\nArto Gorriak elkartearen lana ezagutzeko aukera\nArto Gorriak elkarteko kide da Idiartiako Jon Harlouchet. Euskal Herrian oso garrantzitsua izan den arto barietatearen babesa eta zabaltzea bultzatzeko sortu zuten taldea Ipar Euskal Herrian. Nekazaritza intentsiboaren eredua nagusitzearekin batera, AEBetatik iritsitako beste arto barietate hibridoak hasi ziren zabaltzen gurean ere, eta bertako arto gorria galzorian egon zen.\n90eko hamarkadan nekazari batek Hego Euskal Herriko komentu batean arto barietate zaharraren haziak bilatu eta handik hasi zen berriz ere gurean zabaltzen.\nEman izena egun-pasa biribilerako\nEgun osoko egitarauaren prezioa, bazkaria barne, 20 euro da. Aurrez eman behar da izena. Horretarako deitu 616 79 62 84 telefonora edo idatzi argiak100urte@argia.eus helbidera.\nKanal hauetan artxibatua: Baratzetik mundura | ARGIAk 100 urte | Duzunaritze\nAfrikako hiririk handienean ere konfinamendua abiatu denean, nigeriar askok goseari dio beldur\nIndonesian droneak erabiltzen ari dira hiriak desinfektatzeko eta osasunean izan ditzakeen eraginak eztabaida piztu du\nCorreoseko zuzendaritzak posta zerbitzua areagotu nahi duela salatu du ELAk\nKoronabirusa 3: Adin guztietakoak infekta daitezke\nHizketa istant batean testu bihurtzen du Elhuyarrek kaleratutako Aditu teknologiak